               IL-KUMMISSJONI EWROPEA
            Brussell, 8.12.2016
            COM(2016) 779 final
            2016/0385(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tieħu l-Unjoni fi ħdan il-Grupp ta’ Ħidma tal-Parteċipanti fl-Arranġament tal-OECD dwar Krediti għall-Esportazzjoni Uffiċjalment Appoġġati rigward ir-Regoli tal-Ipprezzar abbażi tal-Valuri ta’ Referenza tas-Suq

               MEMORANDUM TA’ SPJEGAZZJONI

               1.KUNTEST TAL-PROPOSTA

               Ir-raġunijiet għall-proposta u l-objettivi tagħha

               L-Arranġament tal-OECD dwar il-Krediti għall-Esportazzjoni Uffiċjalment Appoġġati (l-“Arranġament”) huwa Ftehim bejn Ġentlomi bejn l-Awstralja, il-Kanada, l-Unjoni Ewropea, il-Ġappun, il-Korea (ir-Repubblika ta’), New Zealand, in-Norveġja, l-Iżvizzera u l-Istati Uniti. Il-Brażil, għalkemm mhuwiex membru tal-OECD, huwa Parteċipant fil-Ftehim Settorjali tal-Arranġament dwar il-Krediti għall-Esportazzjoni għall-Ajruplani Ċivili.

               L-għan ewlieni tal-Arranġament huwa li jipprovdi qafas għall-użu ordnat tal-krediti għall-esportazzjoni uffiċjalment appoġġati. Fil-prattika, dan ifisser li għandu jkun hemm kundizzjonijiet ekwivalenti sabiex il-kompetizzjoni tkun ibbażata fuq il-prezz u l-kwalità tal-prodotti esportati u mhux fuq it-termini finanzjarji mogħtija. Barra minn hekk, għandu l-għan ukoll li jelimina s-sussidji u d-distorsjonijiet kummerċjali relatati ma’ krediti għall-esportazzjoni uffiċjalment appoġġati.

               L-Arranġament daħal fis-seħħ fl-1978, fejn kompla jibni fuq il-"Kunsens" tal-krediti tal-esportazzjoni maqbul fost għadd ta’ pajjiżi tal-OECD fl-1976. Qabel dan iż-żmien, in-nuqqas ta’ regoli wassal għal kompetizzjoni fost il-gvernijiet biex jipprovdu l-aktar termini finanzjarji attraenti favur l-esportaturi li jikkompetu għal kuntratti kummerċjali, li rriżulta fil-ħolqien ta’ sussidji finanzjarji u distorsjonijiet potenzjali kummerċjali. L-Arranġament jillimita t-termini u l-kundizzjonijiet tal-krediti għall-esportazzjoni  uffiċjalment appoġġati u l-għoti ta’ għajnuna marbuta. L-Arranġament jiġi aġġornat fuq bażi regolari b’kont meħud, fost l-oħrajn, tal-iżviluppi tal-politika u s-swieq finanzjarji globali li qed jevolvu.

               Il-linji gwida dwar il-prezzijiet ta’ referenza fis-suq jagħtu direzzjoni fit-twaqqif ta' primjum fi tranżazzjonijiet li jinvolvu lill-obbliganti f’pajjiżi tal-Kategorija 0, il-Pajjiżi tal-OECD bi dħul għoli u pajjiżi taż-żona tal-euro bi dħul għoli. Il-linji gwida attwali dwar il-prezzijiet ta’ referenza fis-suq fl-Arranġament ġew stabbiliti bħala parti mill-Pakkett Malzkuhn-Drysdale li daħal fis-seħħ f’Settembru 2011. Filwaqt li dawn il-linji gwida jipprovdu qafas biex ma jkunx hemm twaqqigħ fl-ipprezzar tas-suq privat, il-possibbiltà ta’ interpretazzjoni u l-emerġenza ta’ prattiki differenti fost il-parteċipanti tal-Arranġament għadha sinifikanti. Il-proposta mressqa mis-Segretarjat tal-OECD, il-Proposta Riveduta tal-President għal Regoli tal-Ipprezzar abbażi tal-Valuri ta’ Referenza tas-Suq, se tagħti linji gwida aktar ċari u b’hekk ittejjeb il-kundizzjonijiet ekwivalenti ta’ kompetizzjoni fi ħdan l-OECD.

               Konsistenza mad-dispożizzjonijiet eżistenti fil-qasam ta’ politika

               Din il-proposta, jekk tiġi approvata, se tissostitwixxi l-linji gwida attwali dwar il-prezzijiet ta’ referenza fis-suq fl-Arranġament, filwaqt li tirrispetta l-istruttura attwali tal-Arranġament.

               Id-deċiżjoni ta’ approvazzjoni se tittieħed mill-Grupp ta’ Ħidma tal-Parteċipanti fl-Arranġament dwar il-Krediti għall-Esportazzjoni Uffiċjalment Appoġġati. Il-pożizzjoni tal-Unjoni Ewropea se tiġi espressa mill-Kummissjoni.

               Il-Parteċipanti għall-Arranġament tal-OECD x'aktarx li jaqblu fuq il-Proposta Riveduta tal-President għal Regoli tal-Ipprezzar abbażi tal-Valuri ta’ Referenza tas-Suq fil-laqgħa regolari tagħhom f’nofs Novembru 2016 jew permezz ta’ proċedura bil-miktub b’rabta mill-qrib mal-laqgħa u biex jadottaw il-modifiki meħtieġa għall-Arranġament tal-OECD bl-għan li jimplimentaw ir-regoli l-ġodda sal-1 ta’ Frar 2017. Peress li n-negozjati ntemmu b’suċċess u l-Proposta Riveduta tal-President għal Regoli tal-Ipprezzar abbażi tal-Valuri ta’ Referenza tas-Suq ġiet imressqa għal deċiżjoni, huwa kruċjali li l-Unjoni Ewropea tkun tista’ tifformalizza l-approvazzjoni tagħha tal-proposta attwali fuq il-Prezzijiet ta’ Referenza fis-Suq u l-modifiki fl-Arranġament tal-OECD.

               Il-verżjoni l-ġdida tal-Arranġament se tiġi inkorporata fl-acquis tal-UE permezz ta’ att delegat. L-Arranġament tal-OECD bl-Annessi u l-modifiki tiegħu għandu effetti legali fl-Unjoni bis-saħħa tar-Regolament (UE) Nru 1233/2011 tal-Parlament Ewropew u tal-Kunsill. L-Artikolu 2 tar-Regolament (UE) Nru 1233/2011 jiddikjara li "[i]l-Kummissjoni għandha tadotta atti delegati skont l-Artikolu 3 sabiex temenda l-Anness II b'riżultat ta’ emendi għal-linji gwida miftiehma mill-Parteċipanti għall-Arranġament".

               Konsistenza ma' politiki oħra tal-Unjoni

               Mhux applikabbli.

               2.BAŻI ĠURIDIKA, SUSSIDJARJETÀ U PROPORZJONALITÀ

               Bażi ġuridika

               L-Arranġament tal-OECD huwa ftehim bejn ġentlomi bejn l-UE u tmien Parteċipanti oħra (l-Istati Uniti, il-Kanada, il-Ġappun, il-Korea, in-Norveġja, l-Iżvizzera, New Zealand u l-Awstralja). L-Arranġament, inkużi l-Annessi tiegħu u l-modifiki suċċessivi tiegħu huwa inkorporat fil-liġi tal-UE bis-saħħa tal-Artikolu 1 u 2 tar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE. L-Arranġament, inklużi l-Annessi u l-emendi tiegħu għalhekk għandu effetti legali għall-iskopijiet tal-Artikolu 218(9) TFUE (ara s-Sentenza tal-Qorti tas-7 ta' Ottubru 2014 fil-kawża C-399/12 - Ġermanja v Kunsill (OIV), paragrafu 63). Fis-sustanza, kif stabbilit fil-paragrafu 1, l-Arranġament għandu l-għan li jipprovdi qafas għall-użu ordnat tal-krediti għall-esportazzjoni uffiċjalment appoġġati, u b'hekk irawwem kundizzjonijiet ekwivalenti ta' kompetizzjoni u kompetizzjoni ġusta bejn l-esportaturi fuq skala globali; sabiex jiġi ffaċilitat u regolat il-kummerċ internazzjonali, u b'mod partikolari l-politika ta' esportazzjoni, skont it-tifsira tal-Artikolu 207 TFUE. Għal dawn ir-raġunijiet, hija meħtieġa deċiżjoni tal-Kunsill abbażi tal-Artikoli 207 TFUE u l-Artikolu 218(9) TFUE sabiex tiġi stabbilita l-pożizzjoni li għandha tiġi adottata, f'isem l-Unjoni Ewropea, mal-Parteċipanti tal-OECD għall-Arranġament dwar il-Kreditu għall-Esportazzjoni Uffiċjalment Appoġġati.

               Is-sussidjarjetà (għall-kompetenza mhux esklużiva)

               L-Arranġament tal-OECD jifforma parti mill-politika kummerċjali tal-Istati Membri, li hija l-kompetenza esklużiva tal-Unjoni Ewropea.

               Proporzjonalità

               Mhux applikabbli.

               Għażla tal-istrument

               Mhux applikabbli.

               3.RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET KONĊERNATI U L-VALUTAZZJONIJIET TAL-IMPATT

               Evalwazzjonijiet ex post/kontrolli tal-idoneità tal-leġiżlazzjoni eżistenti

               Ma saru l-ebda valutazzjonijiet tal-impatt għar-rigward tal-proposta preżenti peress li l-modifiki proposti huma kontinwazzjoni ta' politika tal-UE li ilha teżisti rigward il-krediti għall-esportazzjoni, implimentata wara kull modifika annwali tal-Arranġament fil-liġi tal-UE permezz ta' Att delegat. Il-kontenut tal-proposta ġie approvat mill-Grupp ta’ Ħidma tal-Kunsill dwar il-Krediti għall-Esportazzjoni fil-laqgħa tiegħu fil-31/05/2016.

               Konsultazzjonijiet mal-partijiet ikkonċernati

               Mhux applikabbli.

               Ġbir u użu tal-kompetenzi

               Mhux applikabbli.

               Valutazzjoni tal-impatt

               Mhux applikabbli.

               Idoneità regolatorja u simplifikazzjoni

               Mhux applikabbli.

               Drittijiet fundamentali

               Mhux applikabbli.

               4.IMPLIKAZZJONIJIET GĦALL-BAĠIT

               L-implikazzjonijiet għall-baġit huma limitati għan-nefqa amministrattiva.

               5.ELEMENTI OĦRA

               Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Mhux applikabbli.

               Dokumenti ta’ spjegazzjoni (għad-direttivi)

               Mhux applikabbli.

               Spjegazzjoni fid-dettall tad-dispożizzjonijiet speċifiċi tal-proposta- Ġabra fil-qosor tal-modifiki proposti għall-Arranġament tal-OECD u l-pożizzjoni rakkomandata tal-Unjoni Ewropea

               Proposta

               Il-proposta hija annessa mad-Deċiżjoni tal-Kunsill.

               Il-Pożizzjoni Rakkomandata:

               Appoġġ għall-proposta.

               2016/0385 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tieħu l-Unjoni fi ħdan il-Grupp ta’ Ħidma tal-Parteċipanti fl-Arranġament tal-OECD dwar Krediti għall-Esportazzjoni Uffiċjalment Appoġġati rigward ir-Regoli tal-Ipprezzar abbażi tal-Valuri ta’ Referenza tas-Suq

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Qafas internazzjonali għall-użu ordnat ta' krediti għall-esportazzjoni huwa essenzjali biex ikun hemm kundizzjonijiet ekwivalenti ta' kompetizzjoni u għall-iffaċilitar tal-kummerċ internazzjonali. Tali qafas għandu jiġi aġġornat b’mod regolari, bħalma hu l-aġġornament propost tar-Regoli tal-Ipprezzar abbażi tal-Valuri ta’ Referenza tas-Suq li qed jiġi diskuss fost il-Parteċipanti għall-Arranġament tal-OECD dwar il-Krediti għall-Esportazzjoni Uffiċjalment Appoġġati (“l-Arranġament tal-OECD”).

               (2)Saru diskussjonijiet estensivi dwar ir-Regoli tal-Ipprezzar abbażi tal-Valuri ta’ Referenza tas-Suq fi ħdan il-Grupp ta’ Ħidma tal-OECD dwar il-Krediti għall-Esportazzjoni u l-Krediti ta’ Garanzija.

               (3)Il-modifiki għall-Arranġament tal-OECD rigward ir-Regoli tal-Ipprezzar abbażi tal-Valuri ta’ Referenza tas-Suq huma mistennija li jiġu adottati fl-1 ta’ Frar 2017.

               (5)L-Arranġament tal-OECD bl-Annessi u l-modifiki tiegħu għandu effetti legali fl-Unjoni bis-saħħa tar-Regolament (UE) Nru 1233/2011 tal-Parlament Ewropew u tal-Kunsill
                  1
               . L-Artikolu 2 tar-Regolament (UE) Nru 1233/2011 jiddikjara li "[i]l-Kummissjoni għandha tadotta atti delegati skont l-Artikolu 3 sabiex temenda l-Anness II b'riżultat ta’ emendi għal-linji gwida miftiehma mill-Parteċipanti għall-Arranġament".

               (6)Għaldaqstant, skont l-Artikolu 218(9) TFUE, trid tiġi stabbilita l-pożizzjoni li għandha tieħu l-Unjoni fi ħdan il-Kumitati dwar il-Krediti għall-Esportazzjoni tal-OECD dwar il-modifiki fl-Arranġament tal-OECD.

               (7)Ir-rappreżentanti tal-Unjoni fil-Kumitati tal-Kreditu għall-Esportazzjoni tal-OECD għandhom isibu ftehim dwar il-modifika għall-Arranġament tal-OECD abbażi tal-orjentazzjonijiet ewlenin tal-Proposta Riveduta tal-President fir-rigward tar-Regoli tal-Ipprezzar abbażi tal-Valuri ta’ Referenza tas-Suq, mehmuża ma’ din id-Deċiżjoni. Dan jista’ jinkludi ftehim fuq bidliet f'punti speċifiċi li ma jibdlux l-orjentazzjonijiet ewlenin mingħajr deċiżjoni ulterjuri tal-Kunsill.

               (8)Sabiex jiġi żgurat li l-miżuri stipulati f'din id-Deċiżjoni jkunu effettivi, jenħtieġ li tidħol fis-seħħ minnufih,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed mill-Unjoni Ewropea fi ħdan il-Grupp ta’ Ħidma dwar il-Krediti għall-Esportazzjoni u l-Krediti ta’ Garanzija tal-Parteċipanti għall-Arranġament tal-OECD dwar il-Krediti ta’ Esportazzjoni Uffiċjalment Appoġġati għandha tkun li tappoġġa u tadotta l-orjentazzjonijiet prinċipali tal-Proposta Riveduta tal-President dwar ir-Regoli tal-Ipprezzar abbażi tal-Valuri ta’ Referenza tas-Suq, mehmuża ma’ din id-Deċiżjoni.

               Artikolu 2

               Ir-rappreżentanti tal-Unjoni Ewropea fil-Kumitati tal-Krediti għall-Esportazzjoni tal-OECD jistgħu jilħqu qbil, mingħajr xi deċiżjoni ulterjuri tal-Kunsill, dwar modifiki fuq punti speċifiċi li ma jbiddlux l-orjentazzjonijiet prinċipali tal-proposta mehmuża.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE (ĠU L 326, 8.12.2011, p. 45).

    ---documentbreak---

               IL-KUMMISSJONI EWROPEA
            Brussell, 8.12.2016
            COM(2016) 779 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li trid tieħu l-Unjoni fi ħdan il-Grupp ta’ Ħidma tal-Parteċipanti fl-Arranġament tal-OECD dwar Krediti għall-Esportazzjoni Uffiċjalment Appoġġati rigward ir-Regoli tal-Ipprezzar abbażi tal-Valuri ta’ Referenza tas-Suq

               DOKUMENT MEHMUŻ

               PROPOSTA

               24.RATI MINIMI TAL-PRIMJUM GĦAR-RISKJU TA' KREDITU

               Il-Parteċipanti ma għandhomx jitolbu inqas mir-Rata Minima tal-Primjum (MPR) applikabbli għar-Riskju ta' Kreditu.

               a)L-MPR applikabbli tiġi ddeterminata skont il-fatturi li ġejjin:

               –il-klassifikazzjoni applikabbli tar-riskju tal-pajjiż;

               –iż-żmien f'riskju (jiġifieri, l-Orizzont tar-Riskju jew l-HOR);

               –il-kategorija tar-riskju tax-xerrej magħżula tal-obbligant;

               –il-perċentwal ta' kopertura tar-riskju politiku u kummerċjali u l-kwalità tal-prodott uffiċjali tal-kreditu għall-esportazzjoni pprovdut;

               –kwalunkwe teknika ta' mitigazzjoni tar-riskju tal-pajjiż applikata; u

               –kwalunkwe titjibiet tal-kreditu ta' riskju tax-xerrej li ġew applikati.

               b)L-MPRs jiġu espressi f’perċentwali tal-valur prinċipali tal-kreditu bħallikieku l-primjum inġabar għalkollox fid-data tal-ewwel prelevament tal-kreditu. Spjegazzjoni ta' kif jiġu kkalkulati l-MPRs, inkluża l-formula matematika, hija pprovduta fl-Anness IX.

               c)Irrispettivament mill-pajjiż ta’ destinazzjoni, ir-rati tal-primjum mitluba mill-Parteċipanti għal tranżazzjonijiet tal-Valur ta’ Referenza tas-Suq, jiġifieri, li jinvolvu li obbliganti/garanti (jiġifieri entitajiet tar-riskju ta’ kreditu) fil-pajjiżi tal-Kategorija 0, Pajjiżi tal-OECD bi Dħul Għoli u Pajjiżi taż-Żona tal-Euro bi Dħul Għoli
                  1
                għandhom jiġu ddeterminati fuq bażi ta’ każ b’każ. Sabiex jiġi żgurat li r-rati tal-primjum miżmuma għal tranżazzjonijiet li jinvolvu obbliganti, u fejn il-garanti xierqa, f'tali pajjiżi ma jwaqqgħux il-prezzijiet tal-ipprezzar tas-suq privat, il-Parteċipanti għandhom jimxu mal-proċeduri li ġejjin, u jużaw konvenzjonijiet maqbula biex jittraduċu l-prezz referenzjarju fi primjum:

               1.Fejn Parteċipant jipprovdi appoġġ uffiċjali bħala parti minn pakkett ta’ self sindakat li huwa strutturat jew bħala tranżazzjoni garantita permezz ta’ assi
                  2
                jew tranżazzjoni ta’ finanzjament ta’ proġett
                  3
               , f’dak il-każ il-kost globali tal-porzjon appoġġat uffiċjalment ma għandu jkun xejn inqas mill-kost globali mitlub mill-parteċipant(i) tas-suq kummerċjali fis-sindakat, rispettivament, il-primjum mitlub ma għandux ikun inqas minn dak mitlub mill-parteċipant(i) tas-suq kummerċjali. Biex jikkwalifika bħala pakkett ta’ self sindakat, il-kundizzjonijiet li ġejjin għandhom jiġu ssodisfati:

               –Mill-inqas 25 %
                  4
                tas-sindakat huma self/garanzija/i tas-suq kummerċjali, mingħajr ebda appoġġ bilaterali jew multilaterali (eż. ECA, IDB, IFI jew MDB)
                  5
               , fejn il-partijiet kollha għall-finanzjament huma fuq termini pari passu fir-rigward tat-termini u l-kundizzjonijiet finanzjarji kollha, inkluż il-pakkett ta’ sigurtà; u

               –It-termini u l-kundizzjonijiet finanzjarji tat-tranżazzjoni huma kompletament konformi mal-Arranġament, kif immodifikat minn dawn id-dispożizzjonijiet ta’ pprezzar tal-Valur ta' Riferiment tas-Suq fi tranżazzjonijiet ta’ self sindakat.

               2.Għat-Tranżazzjonijiet tal-Valur ta' Riferiment tas-Suq l-oħra kollha, il-proċeduri li ġejjin għandhom japplikaw:

               –Filwaqt li jieħdu f'kunsiderazzjoni d-disponibbiltà tal-informazzjoni dwar is-suq u l-karatteristiċi tat-tranżazzjoni sottostanti, il-Parteċipanti għandhom jiddeterminaw ir-rata tal-primjum li għandha tiġi applikata billi jagħmlu valutazzjoni komparattiva kontra wieħed mill-punti ta' riferiment tas-suq jew iktar stabbiliti fl-Anness X, billi jagħżlu l-iktar punt(i) ta' riferiment meqjus(a) xieraq/xierqa għat-tranżazzjoni speċifika.

               –Meta jiddetermina r-rata tal-primjum, Parteċipant għandu jiddetermina klassifikazzjoni tar-riskju għall-obbligant, inkluż jekk l-obbligant hux ikklassifikat minn Aġenzija ta' Klassifikazzjoni tal-Kreditu Akkreditata
                  6
                (CRA). Parteċipant jista’ jistabbilixxi klassifikazzjoni grad aħjar (fuq l-iskala tas-CRA Akkreditata) minn dik mogħtija minn CRA Akkreditata
                  7
               . Jekk ma jkun hemm l-ebda klassifikazzjoni minn CRA Akkreditata l-klassifikazzjoni tar-riskji ma tistax teċċedi (tkun iktar favorevoli minn) il-klassifikazzjoni tal-kreditu CRA tas-sovran fid-domiċilju tal-obbligant/garanti b’iktar minn żewġ gradi. Meta Parteċipant jikklassifika l-obbligant/garanti bħala aħjar mill-aħjar klassifikazzjoni tal-kreditu minn CRA Akkreditata, jew jekk ma jkun hemm ebda klassifikazzjoni tal-kreditu minn CRA Akkreditata, meta Parteċipant jikklassifika tranżazzjoni bħala CC2 jew aħjar, jew ittra ta’ klassifikazzjoni tal-kreditu ekwivalenti għal AAA sa A-, jew daqs jew aktar favorevoli mill-aħjar klassifikazzjoni tal-kreditu tas-CRA Akkreditata tas-sovran fid-domiċilju tal-obbligant/il-garanti, f’dak il-każ il-Parteċipant għandu jagħti notifika minn qabel skont l-Artikolu 48.

               –Minkejja l-paragrafi preċedenti, il-Parteċipanti għandhom iżommu rata ta’ primjum li ma hi xejn anqas mill-primjum korrispondenti ddeterminat mill-mudell Through the Cycle Market Benchmark (TCMB), abbażi tal-klassifikazzjoni tar-riskju u t-terminu tat-tranżazzjoni, diment li l-valur ta' riferiment tas-suq ma jinġiebx minn (i) bond tas-suq sekondarju jew (ii) Swap ta' Inadempjenza ta' Kreditu (CDS) ta’  Isem Speċifiku jew Entità Relatata. Parteċipant li jżommu rata ta’ primjum aktar baxxa mill-primjum korrispondenti ddeterminat mill-mudell TCMB, abbażi tal-klassifikazzjoni tas-CRA Akkreditata tal-Valur ta' Riferiment tas-suq b'Isem-Speċifiku
                  8
               , għandu jagħti notifika minn qabel skont l-Artikolu 48.

               d)Fil-prinċipju, il-pajjiżi ta’ "l-ogħla riskju" fil-Kategorija 7 għandhom ikunu soġġetti għal rati ta’ primjum li jeċċedu l-MPRs li ġew stabbiliti għal dik il-Kategorija; dawn ir-rati tal-primjum għandhom jiġu ddeterminati mill-Parteċipant li jkun qed jipprovdi l-appoġġ uffiċjali.

               e)Fil-kalkolu tal-MPR għal tranżazzjoni, il-klassifikazzjoni applikabbli tar-riskju tal-pajjiż għandha tkun il-klassifikazzjoni tal-pajjiż tal-obbligant u l-klassifikazzjoni applikabbli tar-riskju ta-xerrej għandha tkun il-klassifikazzjoni tal-obbligant
                  9
               , ħlief jekk:

               –garanzija fl-għamla ta' garanzija irrevokabbli, inkondizzjonata, fuq talba, legalment valida u infurzabbli tal-obbligu ta' ripagament tad-dejn totali għad-durata sħiħa tal-kreditu hija pprovduta minn parti terza b'sodezza kreditizja fir-rigward tad-daqs tad-dejn iggarantit. Fil-każ ta’ garanzija ta’ parti terza, Parteċipant jista’ jagħżel li japplika l-klassifikazzjoni tar-riskju ta’ pajjiż tal-pajjiż li fih jinstab il-garanti u l-kategorija tar-riskju tax-xerrej tal-garanti
                  10
               ; jew

               –Istituzzjoni Multilaterali jew Reġjonali, kif stabbilit fl-Artikolu 28 tkun qed taġixxi jew bħala istituzzjoni li qed tissellef jew bħala garanti għat-tranżazzjoni, f’liema każ il-Klassifikazzjoni applikabbli tar-Riskju tal-Pajjiż u l-kategorija tar-riskju tax-xerrej jistgħu jkunu dik tal-Istituzzjoni Multilaterali jew Reġjonali speċifika involuta.

               f)Il-kriterji u l-kundizzjonijiet li jirrelataw mal-applikazzjoni ta' garanzija ta’ parti terza skont is-sitwazzjonijiet li ġew deskritti fl-ewwel u fit-tieni inċiżi tal-paragrafu (e) hawn fuq huma stabbiliti fl-Anness XI.

               g)Il-konvenzjoni tal-HOR li ntużat fil-kalkolu ta' MPR hija nofs il-perjodu ta' żborż flimkien mal-perjodu sħiħ tar-ripagament u tassumi profil regolari ta' ripagament tal-kreditu tal-esportazzjoni, jiġifieri ripagament fi ħlas parzjali semi-annwali indaqs tal-kapital flimkien mal-imgħax dovut li jibda minn sitt xhur wara l-punt tal-bidu tal-kreditu. Għall-krediti għall-esportazzjoni bi profili ta’ ripagament li mhumiex standard, il-perjodu ekwivalenti ta’ ripagament (espress f'termini ta’ ħlas parzjali indaqs u semiannwali) jiġi kkalkulat billi tintuża l-formula li ġejja: il-perjodu ekwivalenti ta’ ripagament = (ħajja medja ponderata tal-perjodu ta’ ripagament -0,25) / 0.5.

               h)Il-Parteċipant li jagħżel li japplika MPR assoċjata ma' garanti ta' parti terza li jkun jinsab f'pajjiż ieħor għajr dak tal-obbligant għandu jagħti avviż minn qabel skont l-Artikolu 47. Il-Parteċipant li jagħżel li japplika MPR assoċjata ma' Istituzzjoni Multilaterali jew Reġjonali li taġixxi bħala garanti għandu jagħti avviż minn qabel skont l-Artikolu 48.

               25.IL-KLASSIFIKAZZJONI TAR-RISKJU TAL-PAJJIŻ

               Bl-eċċezzjoni ta' pajjiżi tal-OECD bi Dħul Għoli u pajjiżi taż-Żona tal-Euro bi Dħul Għoli, il-pajjiżi għandhom jiġu kklassifikati skont il-probabbiltà ta' jekk humiex se jħallsu l-imgħax fuq id-djun esterni tagħhom (jiġifieri r-riskju ta' kreditu tal-pajjiż).

               a)Il-ħames elementi tar-riskju ta' kreditu tal-pajjiż huma:

               –moratorju ġenerali fuq ir-ripagamenti ordnat mill-gvern tal-obbligant/tal-garanti jew minn dik l-aġenzija ta’ pajjiż li permezz tagħha qed isir ir-ripagament;

               –avvenimenti politiċi u/jew diffikultajiet ekonomiċi li jinqalgħu barra mill-pajjiż tal-Parteċipant li jinnotifika jew miżuri leġiżlattivi/amministrattivi li ttieħdu barra l-pajjiż tal-Parteċipant li jinnotifika li jipprevjenu jew idewmu t-trasferiment tal-fondi li tħallsu fil-konfront tal-kreditu;

               –dispożizzjonijiet legali li ġew adottati fil-pajjiż tal-obbligant/tal-garanti li jiddikjaraw li r-ripagamenti li saru fil-munita lokali huma ħlas validu tad-dejn, minkejja li minħabba l-fluttwazzjonijiet fir-rati tal-kambju, ripagamenti bħal dawn, meta jiġu kkonvertiti fil-munita tal-kreditu, ma jibqgħux ikopru aktar l-ammont tad-dejn fid-data tat-trasferiment tal-fondi;

               –kwalunkwe miżura jew deċiżjoni oħra tal-gvern ta’ pajjiż barrani li tipprevjeni r-ripagament taħt kreditu; u

               –każijiet ta' force majeure li jiġru barra l-pajjiż tal-Parteċipant li jinnotifika, jiġifieri gwerra (inkluża gwerra ċivili), esproprjazzjoni, rivoluzzjoni, rewwixta, irvelli ċivili, ċikluni, għargħar, terremoti, żbruffar, mewġ imqanqal minn maremot u inċidenti nukleari.

               b)Il-pajjiżi jiġu kklassifikati f’waħda mit-tmien Kategoriji tar-Riskju tal-Pajjiż (0-7). Ġew stabbiliti MPRs għall-Kategoriji 1 sa 7, iżda mhux għall-Kategorija 0, għaliex il-livell ta’ riskju tal-pajjiż jitqies li huwa negliġibbli għall-pajjiżi f'din il-Kategorija. Ir-riskju ta' kreditu assoċjat ma' tranżazzjonijiet fil-pajjiżi tal-Kategorija 0 huwa marbut l-iktar mar-riskju tal-obbligant/il-garanti.

               c)Il-klassifikazzjoni ta’ pajjiżi
                  11
                tinkiseb permezz tal-Metodoloġija tal-Klassifikazzjoni tar-Riskju tal-Pajjiż, li hija magħmula minn:

               –Il-Mudell tal-Valutazzjoni tar-Riskju tal-Pajjiż (il-Mudell), li jipproduċi valutazzjoni kwantitattiva tar-riskju ta’ kreditu tal-pajjiż li hija bbażata, għal kull pajjiż, fuq tliet gruppi ta’ indikaturi tar-riskju: l-esperjenza tal-pagament tal-Parteċipanti, is-sitwazzjoni finanzjarja u s-sitwazzjoni ekonomika. Il-metodoloġija tal-Mudell tikkonsisti minn passi differenti li jinkludu l-valutazzjoni tat-tliet gruppi tal-indikaturi tar-riskju, u l-kombinazzjoni u l-koeffiċjent ta' korrezzjoni flessibbli tal-gruppi tal-indikaturi tar-riskju.

               –Il-valutazzjoni kwalitattiva tar-riżultati tal-Mudell, meqjusa pajjiż b’pajjiż biex jiġi integrat ir-riskju politiku u/jew il-fatturi tar-riskju l-oħra li ma tqisux b’mod sħiħ jew b’mod parzjali mill-Mudell. Jekk ikun xieraq, dan jista' jwassal għal aġġustament għall-valutazzjoni kwantitattiva tal-Mudell biex tiġi riflessa l-valutazzjoni finali tar-riskju ta’ kreditu tal-pajjiż.

               d)Il-Klassifikazzjonijiet tar-Riskju tal-Pajjiż għandhom jiġu mmonitorjati fuq bażi kontinwa u jiġu rriveduti mill-inqas kull sena u l-bidliet li jirriżultaw mill-Metodoloġija tal-Klassifikazzjoni tar-Riskju tal-Pajjiż jiġu kkomunikati immedjatament mis-Segretarjat. Meta pajjiż jiġi riklassifikat f’Kategorija tar-Riskju tal-Pajjiż aktar baxxa jew ogħla, il-Parteċipanti għandhom, sa mhux aktar tard minn ħamest ijiem tax-xogħol wara li r-riklassifikazzjoni tkun ġiet ikkomunikata mis-Segretarjat, jitolbu rati tal-primjum bi jew aktar mill-MPRs assoċjati mal-Kategorija tar-Riskju tal-Pajjiż il-ġdida.

               e)Is-Segretarjat għandu jagħmel pubbliċi l-klassifikazzjonijiet tar-riskju tal-pajjiż.

               26.VALUTAZZJONI TAR-RISKJU SOVRAN

               a)Għall-pajjiżi kollha kklassifikati permezz tal-Metodoloġija tal-Klassifikazzjoni tar-Riskju tal-Pajjiż skont l-Artikolu 25(d), ir-riskju tas-sovran għandu jiġi vvalutat biex jiġu identifikati, fuq bażi eċċezzjonali, dawk is-sovrani:

               –li mhumiex l-obbligant bl-inqas riskju fil-pajjiż u;

               –li r-riskju ta' kreditu tagħhom huwa notevolment ogħla mir-riskju tal-pajjiż.

               b)L-identifikazzjoni tas-sovrani li jissodisfaw il-kriterji mniżżla fil-paragrafu a) hawn fuq għandha ssir skont il-Metodoloġija ta' Valutazzjoni tar-Riskju Sovran li ġiet żviluppata u miftiehma mill-Parteċipanti.

               c)Il-lista ta' sovrani identifikati li jilħqu l-kriterji mniżżla fil-paragrafu a) iktar 'il fuq għandha tiġi ssorveljata fuq bażi kontinwa u riveduta tal-inqas darba fis-sena u l-bidliet li jirriżultaw mill-Metodoloġija tal-Valutazzjoni tar-Riskju Sovran jiġu kkomunikati minnufih mis-Segretarjat.

               d)Il-lista ta' sovrani identifikati taħt il-paragrafu b) hawn fuq għandha tiġi ppubblikata mis-Segretarjat.

               27.KLASSIFIKAZZJONI TAR-RISKJU TAX-XERREJ

               L-obbliganti u, kif xieraq, il-garanti fil-pajjiżi kklassifikati fil-Kategoriji ta' Riskju tal-Pajjiż 1-7 għandhom jiġu kklassifikati f'waħda mill-kategoriji ta' riskju tax-xerrej li ġew stabbiliti fir-rigward tal-pajjiż tal-obbligant/garanti
                  12
               . Il-matriċi tal-kategoriji tar-riskju tax-xerrej li fihom l-obbliganti u l-garanti għandhom jiġu kklassifikati hija pprovduta fl-Anness IX. Deskrizzjonijiet kwalitattivi tal-kategoriji tar-riskju tax-xerrej huma pprovduti fl-Anness XII.

               a)Il-klassifikazzjonijiet tar-riskju tax-xerrej għandhom ikunu bbażati fuq il-klassifikazzjoni tal-kreditu superjuri mhux iggarantit tal-obbligant/garanti kif iddeterminat mill-Parteċipant.

               b)Minkejja l-paragrafu a) hawn fuq, it-tranżazzjonijiet appoġġati skont it-termini u l-kundizzjonijiet tal-Anness VII u tranżazzjonijiet b'valur tal-kreditu ta' SDR 5 miljun jew inqas jistgħu jiġu kklassifikati fuq bażi ta' tranżazzjonijiet, jiġifieri wara l-applikazzjoni ta' kwalunkwe titjib fil-kreditu tar-riskju tax-xerrej; madankollu, tali tranżazzjonijiet, indipendentement minn kif jiġu kklassifikati, mhuma eliġibbli għall-ebda skont għall-applikazzjoni ta' titjib fil-kreditu tar-riskju tax-xerrej.

               c)Obbliganti u garanti sovrani huma kklassifikati fil-kategorija tar-riskju tax-xerrej SOV/CC0.

               d)Fuq bażi eċċezzjonali, l-obbliganti u l-garanti mhux sovrani jistgħu jiġu kklassifikati fil-kategorija tar-riskju tax-xerrej “Aħjar minn Sovrani” (SOV+)
                  13
                jekk:

               –l-obbligant/il-garanti għandu klassifikazzjoni tal-munita barranija minn CRA akkreditata li hija aħjar mill-klassifikazzjoni tal-munita barranija (mill-istess CRA) tas-sovran rispettiv tagħhom, jew

               –l-obbligant/il-garanti jinstab f'pajjiż li fih ir-riskju tas-sovrani ġie identifikat bħala notevolment ogħla mir-riskju tal-pajjiż.

               e)Il-Parteċipanti għandhom jagħtu notifika minn qabel skont l-Artikolu 48 għat-tranżazzjonijiet:

               –ma' obbligant/garanti mhux sovran fejn il-primjum mitlub huwa inqas minn dak stabbilit mill-Kategorija tar-Riskju tax-Xerrej CC1, jiġifieri CC0 jew SOV+;

               –ma' obbligant/garanti mhux sovran b'valur tal-kreditu ogħla minn SDR 5 miljun fejn Parteċipant jivvaluta klassifikazzjoni tar-riskju tax-xerrej għal obbligant/garanti mhux sovran li hija kklassifikata minn CRA Akkreditata, u l-klassifikazzjoni tar-riskju tax-xerrej ivvalutata tkun aħjar mill-klassifikazzjoni tas-CRA Akkreditata
                  14
               .

               e)Fil-każ ta' kompetizzjoni għal tranżazzjoni speċifika, fejn l-obbligant/il-garanti jkun ġie kklassifikat mill-Parteċipanti li jikkompetu f'kategoriji differenti tar-riskju tax-xerrej, il-Parteċipanti f'kompetizzjoni għandhom ifittxu li jaslu għal klassifikazzjoni komuni tar-riskju tax-xerrej. Jekk ma jintlaħaqx qbil dwar klassifikazzjoni komuni, il-Parteċipant(i) li kklassifika(w) lill-obbligant/il-garanti fi klassifikazzjoni ogħla tar-riskju tax-xerrej mhumiex ipprojbiti milli japplikaw il-klassifikazzjoni tar-riskju tax-xerrej l-iktar baxxa.

               28.IL-KLASSIFIKAZZJONI TAL-ISTITUZZJONIJIET MULTILATERALI U REĠJONALI

               L-Istituzzjonijiet Multilaterali u Reġjonali għandhom jiġu kklassifikati f'waħda mit-tmien Kategoriji tar-Riskju tal-Pajjiż (0-7)
                  15
                u riveduti kif xieraq; is-Segretarjat għandu jagħmel pubbliċi klassifikazzjonijiet applikabbli bħal dawn.

               29.IL-PERĊENTWALI U L-KWALITÀ TAL-KOPERTURA UFFIĊJALI TAL-KREDITU GĦALL-ESPORTAZZJONI

               L-MPRs huma ddifferenzjati biex titqies il-kwalità li tvarja ta’ prodotti tal-kreditu għall-esportazzjoni u l-perċentwal ta’ kopertura pprovduta mill-Parteċipanti kif imniżżel fl-Anness IX. Id-differenzjazzjoni hija bbażata fuq il-perspettiva tal-esportatur (jiġifieri li jiġi newtralizzat l-effett kompetittiv li jirriżulta mill-kwalitajiet li jvarjaw tal-prodott ipprovdut lill-esportatur/istituzzjoni finanzjarja).

               a)Il-kwalità ta’ prodott tal-kreditu għall-esportazzjoni hija funzjoni ta’ jekk il-prodott huwiex assigurazzjoni, garanzija jew kreditu/finanzjament dirett, u għall-prodotti tal-assigurazzjoni jekk il-kopertura tal-imgħax matul il-perjodu ta’ stennija tal-pretensjonijiet (jiġifieri l-perjodu bejn id-data li fiha huwa dovut il-ħlas min-naħa tal-obbligant u d-data li fiha l-assiguratur huwa obbligat li jirrimborża lill-esportatur/istituzzjoni finanzjarja) hijiex ipprovduta mingħajr ħlas addizzjonali.

               b)Il-prodotti kollha eżistenti tal-kreditu għall-esportazzjoni offruti mill-Parteċipanti għandhom jiġu kklassifikati f’waħda mit-tliet kategoriji tal-prodotti li huma:

               –Prodott ta' livell inqas mill-istandard, jiġifieri assigurazzjoni mingħajr kopertura tal-imgħax matul il-perjodu ta' stennija tal-pretensjonijiet u assigurazzjoni b'kopertura tal-imgħax matul il-perjodu ta' stennija tal-pretensjonijiet bi ħlas addizzjonali xieraq tal-primjum;

               –Prodott standard, jiġifieri assigurazzjoni b'kopertura tal-imgħax matul il-perjodu ta' stennija tal-pretensjonijiet mingħajr ħlas addizzjonali xieraq tal-primjum u kreditu/finanzjament dirett xieraq; u

               –Prodott ta' livell ogħla mill-istandard, jiġifieri garanziji.

               30.TEKNIKI TA' MITIGAZZJONI TAR-RISKJU TAL-PAJJIŻ

               a)Il-Parteċipanti jistgħu japplikaw it-tekniki ta' mitigazzjoni tar-riskju tal-pajjiż li ġejjin, li l-applikazzjoni speċifika tagħhom hija stabbilita fl-Anness XIII:

               –Struttura ta' Fluss Futur Offshore (Offshore Future Flow Structure) Kombinata mal-Kont Miżmum minn Terzi Offshore (Offshore Escrow Account)

               –Finanzjament tal-Munita Lokali

               b)Il-Parteċipant li japplika MPR li tirrifletti l-użu tal-mitigazzjoni tar-riskju tal-pajjiż għandu jagħti notifika minn qabel skont l-Artikolu 47.

               31.TITJIB FIL-KREDITU TAR-RISKJU TAX-XERREJ

               a)Il-Parteċipanti jistgħu japplikaw it-titjib fil-kreditu tar-riskju tax-xerrej li ġejjin (BRCE) li jippermettu li ssir l-applikazzjoni ta' Fattur ta' Titjib fil-Kreditu (CEF, Credit Enhancement Factor) ogħla minn 0:

               –L-Assenjament tar-Rikavati jew ir-Riċevibbli ta' Kuntratt

               –Titolu Abbażi ta’ Assi

               –Titolu ta' Assi Fissi

               –Kont miżmum minn terzi

               b)Definizzjonijiet tal-BRCE u l-valuri massimi tas-CEF huma stipulati fl-Anness XIII.

               c)Il-BRCEs jistgħu jintużaw waħedhom jew flimkien mar-restrizzjonijiet li ġejjin:

               –Is-CEF massimu li jista' jinkiseb permezz tal-użu tal-BRCEs huwa ta' 0,35.

               –It-“Titolu Abbażi ta' Assi” u t-“Titolu ta' Assi Fissi” ma jistgħux jintużaw f'daqqa fi tranżazzjoni waħda.

               –Fil-każ li l-klassifikazzjoni applikabbli tar-riskju tal-pajjiż tkun tjiebet permezz tal-użu ta' “Struttura ta' Fluss Futur Offshore Kombinata mal-Kont Miżmum minn Terzi Offshore, ma jistgħu jiġu applikati l-ebda BRCEs.

               d)Għal tranżazzjonijiet li jinvolvu obbliganti ta’ Valur ta' Riferiment tas-Suq, l-iskontijiet li ġejjin jistgħu jiġu applikati għall-primjum tar-riskju miġjub minn CDS Speċifiċi għall-Isem superjuri u mhux assigurati u Punti ta’ Riferiment tas-Suq Bond, jew il-mudell TCMB:

               –Għal Titolu Abbażi ta' Assi: skont massimu ta’ 15 %,

               –Għal Titolu ta' Assi Fissi: skont massimu ta’ 10 %,

               –Għal Kont Miżmum Minn Terzi (kont ta’ riżerva ta’ servizz tad-dejn): skont massimu ta’ 10 %, u

               –Għal Kombinazzjoni ta’ CEFs, b’kollox: skont massimu ta’ 25 %.

               e)Il-Parteċipanti għandhom jagħtu notifika minn qabel skont l-Artikolu 48 għal tranżazzjonijiet ma' obbligant/garanti mhux sovran bi kreditu ogħla minn SDR 5 miljun fejn il-BRCEs jirriżultaw fl-applikazzjoni ta' CEF ogħla minn 0, jew kull meta BRCEs jintużaw fi tranżazzjoni ta’ Valur ta' Riferiment tas-Suq li jirriżultaw fi prezzar taħt l-MPR ta’ TCMB korrispondenti.

               32.REVIŻJONI TAL-VALIDITÀ TAR-RATI MINIMI TAL-PRIMJUM
                  GĦAL RISKJU TA' KREDITU

               a)Biex tiġi vvalutata l-adegwatezza tal-MPRs u jingħata lok, jekk ikun meħtieġ, għal aġġustamenti, ’il fuq jew ’l isfel, għodod biex tittieħed reazzjoni għall-informazzjoni dwar il-primjum (Premium Feedback Tools, PFTs) għandhom jintużaw b’mod parallel biex jiġu mmonitorjati u aġġustati l-MPRs fuq bażi regolari.

               b)Il-PFTs għandhom jivvalutaw l-adegwatezza tal-MPRs kemm f'termini tal-esperjenza reali tal-istituzzjonijiet li jipprovdu l-krediti għall-esportazzjoni uffiċjali kif ukoll f'termini tal-informazzjoni tas-suq privat dwar l-ipprezzar tar-riskju ta' kreditu.

               c)Reviżjoni komprensiva tal-aspetti kollha tar-regoli tal-primjum tal-Arranġament, b’enfasi speċjali fuq ir-Regoli tal-Ipprezzar Abbażi tal-Valuri ta' Referenza tas-Suq, għandha ssir sa mhux aktar tard mill-31 ta’ Diċembru 2018.

               48.NOTIFIKA MINN QABEL

               a)Parteċipant għandu, skont l-Anness VIII, jinnotifika lill-Parteċipanti l-oħra kollha mill-inqas għaxart ijiem kalendarji qabel ma jinħareġ kwalunkwe impenn jekk biħsiebu:

               1)Jipprovdi appoġġ skont l-Artikolu 10(d)(3).

               2)Jappoġġa terminu ta' ripagament ta' iktar minn ħames snin lil Pajjiż tal-Kategorija I.

               3)Jipprovdi appoġġ skont l-Artikolu 13(a).

               4)Jipprovdi appoġġ skont l-Artikolu 14(d).

               5)Japplika rata ta’ primjum skont id-dispożizzjonijiet tal-Artikolu 24(c)(1) meta jkun qed jieħu sehem bħala parti minn pakkett ta’ self sindakat.

               6)Fi tranżazzjoni ta’ Valur ta' Riferiment tas-Suq, jikklassifika l-obbligant/il-garanti bħala aħjar mill-aħjar klassifikazzjoni minn CRA Akkreditata, jew jekk ma jkun hemm ebda klassifikazzjoni minn CRA Akkreditata, jikklassifika tranżazzjoni bħala CC2 jew aħjar, jew ittra ta’ klassifikazzjoni tal-kreditu ekwivalenti għal AAA sa A-, jew daqs jew aktar favorevoli mill-aħjar klassifikazzjoni tas-CRA Akkreditata tas-sovran fid-domiċilju tal-obbligant/il-garanti.

               7)Japplika rata ta’ primjum aktar baxxa mill-primjum korrispondenti ddeterminat mill-mudell TCMB, skont it-tielet inċiż tal-Artikolu 24(c)(2).

               8)Japplika rata tal-primjum skont it-tieni inċiż tal-Artikolu 24(e), fejn il-klassifikazzjoni applikabbli tar-riskju tal-pajjiż u l-kategorija tar-riskju tax-xerrej użati għall-kalkolu tal-MPR ġew iddeterminati bl-involviment bħala obbligant jew garanti ta' istituzzjoni multilaterali jew reġjonali kklassifikata.

               9)Japplika rata tal-primjum skont l-Artikolu 27(e) fejn il-kategorija magħżula tar-riskju tax-xerrej użata għall-kalkolu tal-MPR għal tranżazzjoni:

               –ma' obbligant/garanti mhux sovran hija inqas minn CC1 (jiġifieri CC0 jew SOV+);

               –ma' obbligant/garanti mhux sovran bi kreditu ogħla minn SDR 5 miljun hija aħjar mill-klassifikazzjoni ta' CRA Akkreditata.

               10)Japplika rata tal-primjum skont l-Artikolu 31 a) fejn l-użu tat-titjib fil-kreditu tar-riskju tax-xerrej jirriżulta fl-applikazzjoni ta’ CEF ta’ aktar minn 0, jew kull meta BRCEs jintużaw fi tranżazzjoni ta’ Valur ta' Riferiment tas-Suq li jirriżultaw fi prezzar taħt l-MPR ta’ TCMB.

               11)Jipprovdi appoġġ skont l-Artikolu 8 a) tal-Anness II.

               12)Jipprovdi appoġġ skont l-Artikolu 10 a) 1) tal-Anness IV.

               13)Jipprovdi appoġġ skont l-Artikolu 5 b) tal-Anness V.

               14)Jipprovdi appoġġ skont l-Artikolu 4 a) tal-Anness VI.

               b)b) Jekk il-Parteċipant li ħa l-inizjattiva jimmodera jew jirtira l-intenzjoni tiegħu li jipprovdi appoġġ għal tranżazzjoni bħal din, għandu immedjatament jinforma lill-Parteċipanti l-oħra kollha.

               ANNESS VIII: INFORMAZZJONI LI GĦANDHA TIĠI PPROVDUTA GĦAN-NOTIFIKI

               L-informazzjoni elenkata fit-Taqsima I hawn taħt għandha tiġi pprovduta għan-notifiki kollha li saru taħt l-Arranġament (inklużi l-Annessi tiegħu). Barra minn hekk, l-informazzjoni li ġiet speċifikata fit-Taqsima II għandha tiġi pprovduta, kif inhu xieraq, b'rabta mat-tip speċifiku tan-notifika li qed issir.

               I.INFORMAZZJONI LI GĦANDHA TIĠI PPROVDUTA GĦAN-NOTIFIKI KOLLHA

               a)Informazzjoni Bażika

               1.Il-pajjiż li qed jinnotifika

               2.Id-data tan-notifika

               3.Isem l-awtorità/l-aġenzija li qed tinnotifika

               4.In-numru ta’ referenza

               5.In-notifika jew ir-reviżjoni oriġinali għan-notifika ta’ qabel (in-numru ta’ reviżjoni kif inhu rilevanti)

               6.In-numru tas-segment (jekk inhu rilevanti)

               7.In-numru ta’ referenza tal-linja tal-kreditu (jekk inhu rilevanti)

               8.L-Artikolu/i tal-Arranġament li taħtu qed issir in-notifika

               9.In-numru ta’ referenza tan-notifika li qed tiġi mqabbla (jekk inhu rilevanti)

               10.Id-deskrizzjoni tal-appoġġ li qed jiġi mqabbel (jekk inhu rilevanti)

               11.Pajjiż tad-destinazzjoni

               b)Informazzjoni dwar ix-Xerrej/Min qed jissellef/il-Garanti

               12.Pajjiż ix-Xerrej

               13.Isem ix-Xerrej

               14.Post ix-Xerrej

               15.L-Istatus tax-Xerrej

               16.Pajjiż min jissellef (jekk differenti minn tax-xerrej)

               17.Isem min jissellef (jekk differenti minn tax-xerrej)

               18.Post min jissellef (jekk differenti minn tax-xerrej)

               19.L-Istatus ta’ min jissellef (jekk differenti minn tax-xerrej)

               20.Pajjiż il-Garanti (jekk inhu rilevanti)

               21.Isem il-Garanti (jekk inhu rilevanti)

               22.Post il-Garanti (jekk inhu rilevanti)

               23.L-Istatus tal-Garanti (jekk inhu rilevanti)

               c)Informazzjoni dwar l-Oġġetti u/jew is-Servizzi li Qed Jiġu Esportati u l-Proġett

               24.Id-deskrizzjoni tal-oġġetti u/jew tas-servizzi li qed jiġu esportati

               25.Deskrizzjoni tal-proġett (jekk inhi rilevanti)

               26.Il-post tal-proġett (jekk inhu rilevanti)

               27.Id-data tal-għeluq tal-offerta (jekk inhi rilevanti)

               28.Id-data tal-iskadenza tal-linja tal-kreditu (jekk inhi rilevanti)

               29.Il-valur tal-kuntratt(i) appoġġat(i), jew il-valur reali (għal-linji tal-kreditu u għat-tranżazzjonijiet tal-finanzi tal-proġetti kollha jew għal kwalunkwe tranżazzjoni individwali fuq bażi volontarja) jew skont l-iskala li ġejja f’miljuni ta’ SDRs:

                        Kategorija

                        Minn

                        Sa

                        I:

                        0

                        1

                        II:

                        1

                        2

                        III:

                        2

                        3

                        IV:

                        3

                        5

                        V:

                        5

                        7

                        VI:

                        7

                        10

                        VII:

                        10

                        20

                        VIII:

                        20

                        40

                        IX:

                        40

                        80

                        X:

                        80

                        120

                        XI:

                        120

                        160

                        XII:

                        160

                        200

                        XIII:

                        200

                        240

                        XIV:

                        240

                        280

                        XV:

                        280

                        *

               *Indika n-numru tal-multipli ta’ SDR 40 miljun li jeċċedu l-SDR 280 miljun, pereż. SDR 410 miljun għandhom ikunu nnotifikati bħala l-Kategorija XV+3.

               30.Il-munita tal-kuntratt(i)

               d)It-Termini u l-Kundizzjonijiet Finanzjarji tal-Appoġġ Uffiċjali tal-Kreditu għall-Esportazzjoni

               31.Il-valur tal-kreditu; il-valur reali għan-notifiki li jinvolvu linji tal-kreditu u tranżazzjonijiet tal-finanzjament ta’ proġetti jew għal kwalunkwe tranżazzjoni individwali fuq bażi volontarja, jew skont l-iskala tal-SDR

               32.Il-munita tal-kreditu

               33.Ħlas akkont (perċentwal tal-valur totali tal-kuntratti appoġġati)

               34.Spejjeż Lokali (il-perċentwal tal-valur totali tal-kuntratti appoġġati)

               35.Il-punt tal-bidu tal-kreditu u r-referenza għas-subparagrafu applikabbli tal-Artikolu 10

               36.It-tul tal-perjod ta’ ripagament

               37.Il-bażi tar-rata tal-imgħax

               38.Ir-rata jew il-marġni tal-imgħax

               II.INFORMAZZJONI ADDIZZJONALI LI GĦANDHA TIĠI PPROVDUTA, KIF INHU XIERAQ, GĦAL NOTIFIKI LI JSIRU FIR-RIGWARD TA' DISPOŻIZZJONIJIET SPEĊIFIĊI

               a)Arranġament, Artikolu 14 d) 5)

               1.Il-profil tar-ripagament

               2.Frekwenza tar-ripagament

               3.It-tul ta’ żmien bejn il-punt tal-bidu tal-kreditu u l-ewwel ripagament tal-kapital

               4.L-ammont ta’ imgħax ikkapitalizzat qabel il-punt tal-bidu tal-kreditu

               5.Il-ħajja medja ponderata tal-perjodu tar-ripagament

               6.Spjegazzjoni tar-raġuni għaliex ma ġiex ipprovdut appoġġ skont l-Artikolu 14, il-paragrafi a) sa c)

               b)Arranġament, Artikoli 24, 27, 30 u 31

               1.Il-klassifikazzjoni tar-riskju tal-pajjiż tal-pajjiż tal-obbligant

               2.Il-kategorija magħżula tar-riskju tax-xerrej tal-obbligant

               3.It-tul tal-perjodu ta’ żborż

               4.Il-perċentwal ta' kopertura għar-riskju politiku (tal-pajjiż)

               5.Il-perċentwal ta' kopertura għar-riskju kummerċjali (tax-xerrej)

               6.Il-kwalità tal-kopertura (jiġifieri taħt l-istandard, standard, ’il fuq mill-istandard)

               7.MPR abbażi tal-klassifikazzjoni tar-riskji tal-pajjiż ta’ pajjiż l-obbligant fin-nuqqas ta’ kwalkunkwe garanzija minn parti terza, l-involviment ta’ istituzzjoni multilaterali/reġjonali, mitigazzjoni tar-riskji u/jew żidiet fir-riskju tax-xerrej

               8.L-MPR applikabbli

               9.Ir-rata effettiva tal-primjum mitluba (espressa fil-format tal-MPR bħala perċentwal tal-kapital)

               c)Arranġament, Artikolu 24 c)

               1.Il-klassifikazzjoni(jiet) tal-munita barranija minn CRA Akkreditata tal-obbligant

               2.Il-klassifikazzjoni(jiet) tal-munita barranija minn CRA Akkreditata tas-sovran

               3.MPR ta’ TCMB korrispondenti għat-tranżazzjoni abbażi tal-aħjar klassifikazzjoni ta’ munita barranija minn CRA Akkreditata tal-obbligant

               4.Fil-każ ta’ pprezzar sindakat, deskrizzjoni ddettaljata tal-metodoloġija użata biex jinħareġ il-primjum abbażi tal-ipprezzar b’kollox (all-in)

               5.Fil-każ ta’ ppprezzar ta’ Bond Speċifiku għall-Isem jew ta’ CDS, deskrizzjoni ddettaljata tal-metodoloġija użata biex jiġi derivat l-ipprezzar, informazzjoni ddettaljata għala l-ipprezzar huwa rilevanti, inkluż jekk l-ipprezzar jirrelatax mal-obbligant reali jew Entità Relatata, u jekk din tal-aħħar, deskrizzjoni ta’ kif il-kriterji ta’ Entità Relatata ġew issodisfati.

               ANNESS X: VALURI TA’ REFERENZA TAS-SUQ GĦAL TRANŻAZZJONIJIET F'PAJJIŻI TAL-KATEGORIJA ŻERO

               Porzjon mhux kopert ta' Krediti għall-Esportazzjoni jew il-Parti Koperta mhux tal-ECA ta' Self Sindakat

               Il-prezz indikat minn banek/istituzzjonijiet privati fir-rigward tal-porzjon mhux kopert tal-kreditu għall-esportazzjoni inkwistjoni (jew xi kultant bħala l-parti mhux koperta minn ECA ta' self sindakat) jista' jirrappreżenta dak li l-aktar li jaqbel mal-kopertura tal-ECA. L-ipprezzar fuq porzjonijiet mhux koperti jew partijiet nonkoperti bħal dawn għandu jintuża biss jekk jiġi pprovdut b'termini kummerċjali (pereżempju dan ikun jeskludi l-porzjonijiet iffinanzjati mill-IFI).

               Bonds Korporattivi Speċifiċi għall-Isem

               Il-bonds korporattivi jirriflettu riskju tal-kreditu speċifiku għall-isem. It-tlaqqigħ f'termini tal-karatteristiċi tal-kuntratt tal-ECA għandu jsir b'kawtela, bħat-terminu ta' maturità, u d-denominazzjoni tal-munita u kwalunkwe titjibiet tal-kreditu. Jekk jintużaw bonds korporattivi primarji (jiġifieri r-rendiment kumplessiv mal-ħruġ) jew bonds korporattivi sekondarji (jiġifieri l-firxa aġġustata għall-alternattiva fuq il-kurva xierqa, li normalment hija l-kurva tas-swap tal-valuti rilevanti), l-ewwel għandhom jintużaw dawk għall-obbligant; jekk ma jkunux disponibbli, jistgħu jintużaw bonds primarji jew sekondarji minn Entitatjiet Relatati.

               Swaps ta’ Inadempjenza ta’ Kreditu Speċifiċi għall-Isem

               Swaps ta' Inadempjenza ta’ Kreditu (CDS) huma forma ta' protezzjoni kontra l-inadempjenza. Il-firxa ta’ CDS hija l-ammont imħallas f'kull perjodu mix-xerrej tas-CDS bħala perċentwal tal-kapital nozzjonali, u ġeneralment tiġi espressa f'punti bażi. Ix-xerrej tas-CDS effettivament jixtri assigurazzjoni kontra l-inadempjenza billi jagħmel pagamenti lix-xerrej tas-CDS għad-durata tas-swap, jew sakemm iseħħ l-event ta’ kreditu. L-ewwel għandha tintuża kurva tas-CDS għall-obbligant; jekk ma tkunx disponibbli, jistgħu jintużaw kurvi tas-CDS minn Entitatjiet Relatati.

               Valuri ta’ Referenza tas-Self

               Valuri ta’ referenza tas-self primarji (jiġifieri l-ipprezzar mal-ħruġ) jew valuri ta’ referenza tas-self sekondarji (jiġifieri r-rendiment attwali fuq is-self mistenni mill-istituzzjoni finanzjarja li qed tixtri s-self minn istituzzjoni finanzjarja oħra). It-tariffi kollha jridu jkunu magħrufa għall-valuri ta’ referenza primarji tas-self sabiex ikun jista' jiġi kkalkolat ir-rendiment kumplessiv. Jekk jintużaw valuri ta’ referenza tas-self, l-ewwel nett għandhom jintużaw dawk għall-obbligant; jekk ma jkunux disponibbli, jistgħu jintużaw dawk minn Entitatjiet Relatati.

               Kurvi tas-Suq ta’ Valur ta' Riferiment

               Il-kurvi tas-suq ta’ valur ta' riferiment jirriflettu r-riskju tal-kreditu ta' settur sħiħ jew klassi ta' xerrejja. Din l-informazzjoni dwar is-suq tista' tkun rilevanti meta ma jkunx hemm disponibbli informazzjoni speċifika għall-isem. B'mod ġenerali, il-kwalità tal-informazzjoni inerenti għal dawn is-swieq tiddependi fuq il-likwidità tagħhom. F’kull każ, każ, wieħed għandu jfittex strumenti tas-suq li jipprovdu l-eqreb elementi f'termini tal-karatteristiċi tal-kuntratt tal-ECA, bħad-data, il-klassifikazzjoni tal-kreditu, it-terminu ta' maturità u d-denominazzjoni tal-munita.

               ANNESS XV: LISTA TAD-DEFINIZZJONIJIET

               Għall-finijiet tal-Arranġament:

               a)Impenn: kwalunkwe dikjarazzjoni, fi kwalunkwe forma, fejn tiġi kkomunikata lill-pajjiż riċeventi, lix-xerrej, lil min jissellef, lill-esportatur jew lill-istituzzjoni finanzjarja r-rieda jew l-intenzjoni li jiġi pprovdut appoġġ uffiċjali.

               b)Linja Komuni: fehim bejn il-Parteċipanti li jifthiemu, għal tranżazzjoni partikolari jew f’ċirkostanzi speċjali, dwar termini u kundizzjonijiet finanzjarji speċifiċi għal appoġġ uffiċjali. Ir-regoli ta’ Linja Komuni miftiehma jissostitwixxu r-regoli tal-Arranġament biss għat-tranżazzjoni jew fiċ-ċirkostanzi speċifikati fil-Linja Komuni.

               c)Livell ta’ Konċessjonalità tal-Għajnuna Marbuta: fil-każ ta' għotjiet, il-livell ta' konċessjonalità huwa ta' 100 %. Fil-każ ta’ self, il-livell ta' konċessjonalità huwa d-differenza bejn il-valur nominali tas-self u l-valur preżenti mraħħas tal-ħlasijiet futuri tas-servizz tad-dejn li għandhom isiru minn min jissellef. Din id-differenza tiġi espressa bħala perċentwal tal-valur nominali tas-self.

               d)Dekummissjonar: l-għeluq jew iż-żarmar ta' impjant tal-enerġija nukleari.

               e)Valur tal-Kuntratt tal-Esportazzjoni: l-ammont totali li għandu jitħallas minn jew f'isem ix-xerrej għall-oġġetti u/jew għas-servizzi esportati, jiġifieri esklużi l-ispejjeż lokali kif definiti minn issa ’l quddiem; fil-każ ta' kiri, jiġi eskluż il-porzjon tal-ħlas tal-kiri li hija ekwivalenti għal imgħax.

               f)Impenn Finali: għal tranżazzjoni ta’ kreditu għall-esportazzjoni (jew fil-forma ta’ tranżazzjoni unika jew linja ta’ kreditu), impenn finali jeżisti meta l-Parteċipant jintrabat b’termini u kundizzjonijiet finanzjarji preċiżi u kompluti, jew permezz ta’ ftehim reċiproku jew b’att unilaterali.

               g)Tagħbija Inizjali tal-Fjuwil: it-tagħbija inizjali tal-fjuwil għandha tikkonsisti f'mhux aktar mill-qalba nukleari li ġiet installata inizjalment, flimkien ma’ żewġ rikarigi sussegwenti, li flimkien jikkonsistu sa żewġ terzi ta’ qalba nukleari.

               h)Appoġġ bir-Rata tal-Imgħax: arranġament bejn gvern u banek jew istituzzjonijiet finanzjarji oħra li jippermetti l-għoti ta’ finanzjament għall-esportazzjoni b’rata fissa bis-CIRR jew ogħla minnha.

               i)Linja ta’ Kreditu: qafas, fi kwalunkwe forma, għall-krediti għall-esportazzjoni li jkopri sensiela ta’ tranżazzjonijiet li jistgħu jew jistgħu ma jkunux marbuta ma’ proġett speċifiku.

               j)Spejjeż Lokali: in-nefqa għal oġġetti u servizzi fil-pajjiż tax-xerrej li huma meħtieġa jew għat-twettiq tal-kuntratt tal-esportatur jew biex ikun mitmum il-proġett li minnu jifforma parti l-kuntratt tal-esportatur. Dawn jeskludu l-kummissjoni li titħallas lill-aġent tal-esportatur fil-pajjiż xerrej.

               k)Bond Speċifiku għall-Isem jew CDS: Bond Speċifiku għall-Isem jew CDS huma limitati għal dawk l-istrumenti ta’ valur ta' riferiment tas-suq li jappartjenu għall-obbligant identiku preċiż bħal fit-tranżazzjoni li tkun qed tiġi appoġġata.

               l)Sempliċi Kopertura: appoġġ uffiċjali pprovdut minn jew f’isem gvern bħala garanzija jew assigurazzjoni tal-kreditu għall-esportazzjoni biss, jiġifieri li ma jibbenefikax minn appoġġ ta’ finanzjament uffiċjali.

               m)Entità Relatata: Referenzi għal Entità Relatata huma strumenti ta’ valur ta' riferiment ta’ mutwatarju relatat, aktar milli mutwatarju preċiżament identiku fit-tranżazzjoni appoġġata. Fil-każ li l-obbligant ma jkollu l-ebda bonds kwotati jew CDSs, u fl-istruttura organizzattiva tal-obbligant teżisti kumpanija omm, sussidjarja jew oħt b’Bonds Speċifiċi għall-Isem jew CDSs pendenti fis-suq, allura fir-rigward tal-Artikolu 24 c), dawk il-Bonds Speċifiċi għall-Isem jew CDSs jistgħu jintużaw bħallikieku kienu nħarġu mill-obbligant innifsu jekk:

               1)Il-kumpanija omm, sussidjarja jew oħt għandha l-istess klassifikazzjoni tas-CRA tal-emittenti bħall-obbligant; jew

               2)Il-kriterji li ġejjin kollha huma ssodisfati:

               a.Il-klassifikazzjoni interna tal-Parteċipant tal-obbligant/il-garanti tikkorrispondi mal-klassifikazzjoni tas-CRA tal-entità relatata.

               b.L-obbligant/il-garanti huwa l-kumpanija operattiva prinċipali tal-ġenitur/kumpanija, fejn hija parti ċentrali u integrali tan-negozju tal-grupp.

               c.Il-klassifikazzjoni tas-CRA hija bbażata fuq l-attività prinċipali tal-grupp.

               d.L-obbligant/il-garanti jipprovdi parti sinifikanti tal-qligħ tal-grupp billi jipprovdi jew xi wħud mill-prodotti/is-servizzi ewlenin tal-grupp lil klijenti ewlenin jew għandu fil-pussess tiegħu u jħaddem porzjon maġġuri mill-assi tal-kumpanija omm.

               e.Il-bejgħ tal-obbligant/il-garanti mill-grupp huwa diffiċli timmaġinah, u t-tneħħija taltera b’mod sinifikattiv il-forma globali tal-grupp.

               f.Inadempjenza tal-obbligant/il-garanti tikkostitwixxi riskju enormi għar-reputazzjoni tal-grupp, tagħmel ħsara lill-frankiġja tiegħu u tista’ thedded il-vijabbiltà tiegħu.

               g.Jeżisti livell għoli ta’ integrazzjoni maniġerjali u operattiva fejn il-kapital u l-finanzjament huma tipikament ipprovduti mill-kumpanija omm jew sussidjarja ta’ finanzjament permezz ta’ self bejn il-kumpaniji u fejn l-appoġġ mill-ġenitur mhux dubitat.

               n)Terminu ta’ Ripagament: il-perjodu li jibda fil-punt tal-bidu tal-kreditu, kif definit f’dan l-Anness, u li jintemm fid-data kuntrattwali tar-ripagament finali tal-kapital.

               o)Il-Punt ta' Bidu tal-Kreditu:

               1)Partijiet jew komponenti (oġġetti intermedji) inklużi servizzi relatati: fil-każ ta’ partijiet jew komponenti, il-punt tal-bidu tal-kreditu ma jkunx iktar tard mid-data effettiva tal-aċċettazzjoni tal-oġġetti jew id-data medja ponderata tal-aċċettazzjoni tal-oġġetti (inklużi s-servizzi, jekk applikabbli) mix-xerrej jew, għas-servizzi, id-data tas-sottomissjoni tal-fatturi lill-klijent jew l-aċċettazzjoni tas-servizzi mill-klijent.

               2)Oġġetti kważi kapitali, inklużi s-servizzi relatati – makkinarju jew tagħmir, ġeneralment ta’ valur ta’ unità relattivament baxx, maħsuba biex jintużaw fi proċess industrijali jew għal użu produttiv jew kummerċjali: fil-każ ta’ oġġetti kważi kapitali, il-punt tal-bidu tal-kreditu huwa mhux aktar tard mid-data effettiva tal-aċċettazzjoni tal-oġġetti jew mid-data intermedja ppeżata tal-aċċettazzjoni tal-oġġetti mix-xerrej jew, jekk l-esportatur għandu responsabbiltajiet biex jikkummissjona, mela l-aktar punt tal-bidu tard huwa fl-ikkummissjonar, jew għas-servizzi, id-data tas-sottomissjoni tal-fatturi lill-klijent jew l-aċċettazzjoni tas-servizz mill-klijent. Fil-każ ta’ kuntratt għall-provvista ta’ servizzi fejn il-fornitur għandu r-responsabbiltà għall-ikkummissjonar, il-punt tal-bidu l-aktar tard huwa l-ikkummissjonar.

               3)Oġġetti kapitali u servizzi tal-proġett – makkinarju jew tagħmir ta’ valur għoli maħsuba biex jintużaw fi proċess industrijali jew għal użu produttiv jew kummerċjali:

               –Fil-każ ta’ kuntratt għall-bejgħ ta’ oġġetti kapitali li jikkonsistu f’oġġetti individwali li jistgħu jintużaw minnhom infushom, il-punt tal-bidu l-aktar tard huwa d-data effettiva meta x-xerrej jieħu l-pussess fiżiku tal-oġġetti, jew id-data medja ponderatameta x-xerrej jieħu l-pussess fiżiku tal-oġġetti.

               –Fil-każ ta’ kuntratt għall-bejgħ ta’ tagħmir kapitali għal impjanti jew fabbriki kompleti fejn il-fornitur ma għandu l-ebda responsabbiltà għall-ikkummissjonar, il-punt tal-bidu l-aktar tard huwa d-data meta x-xerrej għandu jieħu l-pussess fiżiku tat-tagħmir kollu (esklużi l-parts tal-bdil) li ġew ipprovduti skont il-kuntratt.

               –Jekk l-esportatur għandu r-responsabbiltà għall-ikkummissjonar, il-punt tal-bidu l-aktar tard huwa fl-ikkummissjonar.

               –Għal servizzi, l-aktar punt ta' bidu tard tal-kreditu huwa d-data tas-sottomissjoni tal-fatturi lill-klijent jew l-aċċettazzjoni ta' servizz mill-klijent. Fil-każ ta’ kuntratt għall-provvista ta’ servizzi fejn il-fornitur għandu r-responsabbiltà għall-ikkummissjonar, il-punt tal-bidu l-aktar tard huwa l-ikkummissjonar.

               4)Impjanti jew fabbriki kompleti — unitajiet produttivi kompleti ta' valur għoli li jeħtieġu l-użu ta' oġġetti kapitali:

               –Fil-każ ta’ kuntratt għall-bejgħ ta’ tagħmir kapitali għal impjant jew fabbriki komplet(i) fejn il-fornitur ma għandu l-ebda responsabbiltà għall-ikkummissjonar, il-punt tal-bidu tal-kreditu l-aktar tard huwa d-data meta x-xerrej jieħu pussess fiżiku tat-tagħmir kollu (esklużi l-parts tal-bdil) li ġew ipprovduti skont il-kuntratt.

               –Fil-każ ta’ kuntratti ta’ kostruzzjoni fejn il-kuntrattur m’għandu l-ebda responsabbiltà għall-ikkummissjonar, il-punt tal-bidu l-aktar tard huwa d-data meta tkun tlestiet il-kostruzzjoni.

               –Fil-każ ta’ kwalunkwe kuntratt fejn il-fornitur jew il-kuntrattur għandu responsabbiltà kuntrattwali għall-ikkummissjonar, il-punt tal-bidu l-aktar tard huwa d-data meta jkun lesta l-istallazzjoni jew il-kostruzzjoni u t-testijiet preliminari sabiex ikun żgurat li lest biex jitħaddem. Dan japplika kemm jekk jingħata lix-xerrej f’dak iż-żmien skont it-termini tal-kuntratt u irrispettivament minn kwalunkwe impenn kontinwu li l-fornitur jew il-kuntrattur jista’ jkollu, pereżempju biex jiġi ggarantit il-funzjonament effettiv tiegħu jew jitħarreġ il-persunal lokali.

               –Fejn il-kuntratt jinvolvi t-twettiq separat ta’ partijiet individwali ta’ proġett, id-data tal-punt tal-bidu l-aktar tard hija d-data tal-punt tal-bidu għal kull parti separata, jew id-data medja ta’ dawk il-punti tal-bidu, jew, fejn il-fornitur għandu kuntratt, mhux għall-proġett sħiħ imma għal parti essenzjali minnu, il-punt tal-bidu jista’ jkun dak li huwa xieraq għall-proġett inġenerali.

               –Għas-servizzi, il-punt tal-bidu tal-kreditu l-aktar tard huwa d-data tas-sottomissjoni tal-fatturi lill-klijent jew l-aċċettazzjoni tas-servizz mill-klijent. Fil-każ ta’ kuntratt għall-provvista ta’ servizzi fejn il-fornitur għandu r-responsabbiltà għall-ikkummissjonar, il-punt tal-bidu l-aktar tard huwa l-ikkummissjonar.

               p)Għajnuna Marbuta: għajnuna li effettivament (fil-liġi jew fil-fatt) hija marbuta mal-akkwist ta’ oġġetti u/jew servizzi mill-pajjiż donatur u/jew numru ristrett ta’ pajjiżi; tinkludi self, għotjiet jew pakketti ta’ finanzjament assoċjati b’livell ta’ konċessjonalità akbar minn żero fil-mija.

               Din id-definizzjoni tapplika kemm jekk l-“irbit” huwa permezz ta' ftehim formali jew permezz ta' kwalunkwe forma ta’ fehim informali bejn il-pajjiż riċeventi u l-pajjiż donatur, jew jekk pakkett jinkludi komponenti mill-forom li ġew stabbiliti fl-Artikolu 34 tal-Arranġament li mhumiex disponibbli b'mod liberu u sħiħ għall-akkwist ta’ finanzjament mill-pajjiż riċeventi, sostanzjalment il-pajjiżi fil-fażi tal-iżvilupp l-oħra kollha u mill-Parteċipanti, jew jekk jinvolvi prattiki li d-DAC jew il-Parteċipanti jqisu ekwivalenti għal irbit bħal dan.

               q)Għajnuna Mhux Marbuta: għajnuna li tinkludi self jew għotjiet li r-rikavati minnhom huwa disponibbli b’mod sħiħ u liberu għall-akkwist ta’ finanzjament minn kwalunke pajjiż.

               r)Il-Ħajja Medja Ponderata tal-Perjodu ta’ Ripagament: iż-żmien li hemm bżonn biex ikun irtirat nofs il-kapital ta’ kreditu. Dan huwa kkalkulat bħala s-somma ta' żmien (fi snin) bejn il-punt ta' bidu tal-kreditu u kull ripagament ta' kapital ponderat bil-porzjon ta' kapital ripagat f'kull data ta' ripagament.

                     (1)
                  L-istatus ta' pajjiż f'termini ta': (1) jekk hux pajjiż bi Dħul Għoli (kif definit mill-Bank Dinji fuq bażi annwali skont l-ING per capita), (2) sħubija fl-OECD u (3) jekk hux parti miż-Żona tal-Euro kif rivedut fuq bażi annwali. L-għażla ta’ pajjiż skont l-Artikolu 25 (c) bħala pajjiż tal-OECD bi Dħul Għoli jew pajjiż taż-Żona tal-Euro bi Dħul Għoli kif ukoll it-tneħħija ta’ tali deżinjazzjoni se tidħol fis-seħħ biss wara li l-klassifikazzjoni tad-dħul tal-pajjiż (Dħul Għoli jew mod ieħor) tkun baqgħet ma nbidlitx għal sentejn konsekuttivi. Bidla ta’ deżinjazzjoni tal-pajjiż bħala pajjiż tal-OECD bi Dħul Għoli jew pajjiż taż-Żona tal-Euro bi Dħul Għoli kif ukoll it-tneħħija ta’ din id-deżinjazzjoni relatata ma’ bidla fi sħubija tal-OECD jew fil-parteċipazzjoni fiż-Żona tal-Euro tidħol fis-seħħ immedjatament fil-mument tar-reviżjoni annwali tal-istatus tal-pajjiżi.

                     (2)
                  Biex jikkwalifika bħala tranżazzjoni garantita b’assi, irid ikun hemm hemm interess ta’ garanzija tal-ewwel prijorità fuq l-assi li jkun qed jiġi ffinanzjat;  u, fil-każ ta' struttura, assenjament ta’ lokazzjoni, u/jew interess ta' garanzija tal-ewwel prijorità b'rabta mal-pagamenti tal-lokazzjoni.

                     (3)
                  Biex tikkwalifika bħala tranżazzjoni ta’ finanzjament ta’ proġett, it-tranżazzjoni għandha tissodisfa l-Kriterji Bażiċi mniżżla fl-Appendiċi 1 għall-Anness VI tal-Arranġament.

                     (4)
                  Minkejja dan il-livell limitu , għal tranżazzjonijiet f’pajjiżi tal-Valur ta' Riferiment tas-Suq li jużaw it-termini u l-kundizzjonijiet ipprovduti taħt l-Anness V (ferroviji) jew l-Anness VI (finanzjament ta’ proġetti), ir-regoli minimi rilevanti għal parteċipazzjoni f’self kummerċjali applikabbli taħt dawk l-Annessi għandhom japplikaw.

                     (5)
                  Dan il-porzjon tal-kriterju ta’ 25 % jista’ jiġi ssodisfat meta l-porzjon ta’ ħlas mhux bi flus kontanti ta’ tranżazzjoni li tinvolvi bank uniku li jirċievi kopertura ta' aġenzija ta’ kreditu għall-esportazzjoni jinkludi porzjon mhux kopert ta’ mill-inqas 25 %. Tali tranżazzjonijiet għandhom jissodisfaw il-kriterji l-oħra kollha tas-subparagrafu 1, inklużi d-dispożizzjonijiet pari passu ta’ dan l-inċiż.

                     (6)
                  Is-Segretarjat għandu jsensel u jżomm lista ta’ tali CRAs akkreditati.

                     (7)
                  Meta l-obbligant/il-garanti huma kklassifikati minn aktar minn CRA Akkreditata waħda, il-klassifikazzjoni tas-CRA hija l-aħjar klassifikazzjoni ta' munita barranija disponibbli fuq bażi superjuri mhux garantita għall-obbligant (jew il-garanti).

                     (8)
                  Fil-każ li entità tal-ipprezzar tas-suq Isem-Speċifiku rilevanti mhix ikklassifikata minn CRA Akkreditata, allura l-ipprezzar tas-suq li jirriżulta għandu jitqies bħala li huwa taħt ir-rata TCMB korrispondenti u jkun soġġett għal notifika minn qabel skont l-Artikolu 48.

                     (9)
                  Ir-rati tal-primjum mitlubin għal tranżazzjonijiet ma’ garanzija ta' parti terza pprovduta minn obbligant f’pajjiż tal-OECD bi Dħul Għoli jew pajjiż taż-Żona tal-Euro bi Dħul Għoli huma soġġetti għar-rekwiżiti stabbiliti fl-Artikolu 24 c).

                     (10)
                  Fil-każ ta' garanzija ta' parti terza, il-klassifikazzjoni applikabbli tar-riskju tal-pajjiż u l-kategorija tar-riskju tax-xerrej iridu jkunu relatati mal-istess entità, jiġifieri jew l-obbligant jew il-garanti.

                     (11)
                  Għal finijiet amministrattivi, uħud mill-pajjiżi li huma eliġibbli biex jiġu kklassifikati f'waħda mit-tmien Kategoriji tar-Riskju tal-Pajjiż ma jistgħux jiġu kklassifikati jekk ġeneralment ma jirċivux krediti tal-esportazzjoni uffiċjalment appoġġati. Għal tali pajjiżi mhux ikklassifikati, il-Parteċipanti huma liberi li japplikaw il-klassifikazzjoni tar-riskju tal-pajjiż li jqisu bħala xierqa.

                     (12)
                  Regoli relatati mal-klassifikazzjoni tax-xerrejja għandhom jinftiehmu li jistipulaw l-iktar klassifikazzjoni favorevoli li tista' tiġi applikata, pereżempju xerrej sovran jista' jiġi kklassifikat fi klassifikazzjoni tar-riskju tax-xerrej inqas favorevoli.

                     (13)
                  L-MPRs assoċjati mal-kategorija tar-riskju tax-xerrej Aħjar minn Sovrani (SOV+) huma 10 % inqas mill-MPRs assoċjati mal-kategorija tar-riskju tax-xerrej Sovrani (CC0).

                     (14)
                  Meta min ikun qed jissellef mhux sovran jiġi kklassifikat minn iktar minn CRA akkreditata waħda, in-notifika tkun meħtieġa biss meta l-klassifikazzjoni tar-riskju tax-xerrej tkun iktar favorevoli mill-iktar waħda favorevoli fost il-klassifikazzjonijiet tas-CRA.

                     (15)
                  Fir-rigward tar-riskju tax-xerrej, istituzzjonijiet multilaterali u reġjonali kklassifikati għandhom jiġu kklassifikati fil-Kategorija tar-Riskju tax-Xerrej SOV/CC0.


               IL-KUMMISSJONI EWROPEA
            Brussell, 8.8.2017
            COM(2017) 408 final
            2017/0182(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Il-Konvenzjoni Doganali dwar it-Trasport Internazzjonali ta' oġġetti li jaqgħu taħt il-carnets TIR tal-14 ta' Novembru 1975 ġiet approvata f’isem l-Unjoni Ewropea bir-Regolament tal-Kunsill (KEE) Nru 2112/78
                  1
               . Il-Konvenzjoni daħlet fis-seħħ fl-Unjoni Ewropea fl-20 ta’ Ġunju 1983.

               L-għan tad-Deċiżjoni proposta huwa li l-Unjoni Ewropea tadotta l-aktar emendi reċenti li saru għall-Konvenzjoni TIR, li ġew miftiehma mill-Grupp ta’ Ħidma dwar Kwistjonijiet Doganali li Jaffettwaw it-Trasport tal-Kummissjoni Ekonomika għall-Ewropa tan-Nazzjonijiet Uniti (NU/KEE) u li ġew aċċettati wkoll mill-Kumitat Amministrattiv tal-Konvenzjoni TIR.

               •Konsistenza mad-dispożizzjonijiet eżistenti ta’ politika fil-qasam ta' politika

               Ma hemm ebda dispożizzjoni oħra eżistenti fil-qasam tal-proposta mir-Regolament tal-Kunsill (KEE) Nru 2112/78, ħlief għar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, li tgħaqqad il-proċedura TIR mal-kunċett tagħha ta’ tranżitu estern u intern.

               •Konsistenza ma’ politiki oħra tal-Unjoni

               Id-Deċiżjoni proposta hija konsistenti mal-politika komuni dwar il-kummerċ u t-trasport. Permezz tas-sistema TIR, li tiffaċilita t-trasport bit-triq, diversi prodotti jistgħu jivvjaġġaw bejn aktar minn 50 Parti Kontraenti b'indħil mill-inqas min-naħa tal-amministrazzjonijiet doganali u, permezz ta' katina internazzjonali ta’ garanziji, tipprovdi aċċess relattivament sempliċi għall-garanziji meħtieġa. Is-simplifikazzjonijiet miksuba permezz tal-Konvenzjoni TIR huma konformi mal-Istrateġija Ewropa 2020 peress li l-proċeduri effiċjenti tal-qsim tal-fruntieri huma essenzjali għall-ekonomija u jistgħu jappoġġaw il-ħolqien tal-impjiegi.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-Artikoli 207 u 218(9) tat-Trattat dwar il-Funzjonament tal-Unjoni Ewropea.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

               Saru konsultazzjonijiet mal-Istati Membri fi ħdan il-Grupp ta’ Esperti Doganali – TIR u laqgħat oħra tal-Konvenzjonijiet tan-NU/KEE. Saru konsultazzjonijiet ulterjuri matul is-sessjonijiet tal-Grupp ta’ Ħidma tan-NU/KEE dwar Kwistjonijiet Doganali li Jaffettwaw it-Trasport u tal-Kumitat Amministrattiv tal-Konvenzjoni TIR mal-Partijiet Kontraenti kollha tal-Konvenzjoni TIR. Il-partijiet ikkonċernati konsultati appoġġaw l-emenda prevista.

               •Ġbir u użu tal-għarfien espert

               Il-proposta għal emenda tal-Artikolu 11, paragrafu 3 tal-Konvenzjoni TIR ġiet trażmessa mill-Federazzjoni Russa. Il-Kumitat Amministrattiv tal-Konvenzjoni TIR talab lill-organizzazzjoni internazzjonali msemmija fl-Artikolu 6 tal-Konvenzjoni TIR, li hija awtorizzata biex terfa’ r-responsabbiltà għall-organizzazzjoni u għall-funzjonament effettivi tas-sistema internazzjonali ta’ garanziji (l-Unjoni Internazzjonali tat-Trasport bit-Triq (IRU)), li tipprovdi informazzjoni statistika sabiex jiġi vvalutat il-perjodu ta’ żmien li fih l-amministrazzjonijiet doganali jibagħtu talbiet għall-ħlas tas-somma msemmija fl-Artikolu 8 tal-paragrafu 1 tal-Konvenzjoni TIR lill-assoċjazzjonijiet. Il-Kumitat kien tal-fehma li l-katina tal-garanzija hija f’pożizzjoni li topera b’mod effiċjenti bi skadenza aktar bikrija kif propost mill-Federazzjoni Russa.

               4.IMPLIKAZZJONIJIET BAĠITARJI

               Din il-proposta ma għandhiex implikazzjoni fuq il-baġit tal-Unjoni Ewropea.

               5.ELEMENTI OĦRAJN

               Il-proposta għal emenda l-Artikolu 1(q) tal-Konvenzjoni TIR dwar definizzjoni tat-terminu “assoċjazzjoni garanti” hija bbażata fuq proposta mill-Federazzjoni Russa li jitħassru l-kliem “awtoritajiet doganali”. Kif spjegat il-Federazzjoni Russa, minħabba l-pekuljaritajiet dwar il-mandati u l-istruttura fuq livell governattiv, huwa possibbli li l-awtorità, kompetenti sabiex tawtorizza l-assoċjazzjoni garanti, mhux dejjem tista’ tkun l-amministrazzjoni doganali. Bħala tali, il-proposta twessa’ l-ambitu tad-dispożizzjoni biex tiġi pprovduta l-flessibbiltà meħtieġa, minħabba l-arranġamenti amministrattivi differenti li jeżistu f’diversi Partijiet Kontraenti. Diversi Partijiet Kontraenti, inkluża l-Unjoni Ewropea, esprimew it-tħassib tagħhom li minħabba rekwiżiti nazzjonali jew internazzjonali, ikun meħtieġ li jinżamm it-terminu “awtoritajiet doganali”. Bħala kompromess, u biex jiġu akkommodati r-rekwiżiti legali tal-Partijiet Kontraenti l-oħra, il-Kumitat Amministrattiv tal-Konvenzjoni TIR qabel li t-terminu “awtoritajiet doganali” ma jitħassarx, iżda li jiżdied it-terminu “jew awtoritajiet kompetenti oħra”.

               Il-Federazzjoni Russa pproponiet lill-Kumitat Amministrattiv tal-Konvenzjoni TIR biex jikkjarifika aħjar liema fruntiera (doganali jew statali) tapplika fl-Artikolu 2 tal-Konvenzjoni TIR. Skont il-Federazzjoni Russa, it-test attwali jwassal għal interpretazzjonijiet diverġenti u prattiki differenti fid-definizzjoni tal-possibbiltà tat-trasport ta’ merkanzija fit-territorju ta’ żewġ stati membri jew iktar tal-Unjoni Doganali. Il-proposta għal emenda tal-Artikolu 2 tal-Konvenzjoni TIR tkun tispeċifika li l-kelma “fruntiera” tfisser fruntiera doganali. L-Unjoni Ewropea iddeżinjat it-territorju doganali tagħha bħala territorju wieħed għall-iskopijiet tar-regoli li jirregolaw l-użu tal-proċedura TIR. Il-fatt li l-Unjoni Ewropea tifforma suq uniku wieħed mingħajr fruntieri interni teskludi l-possibbiltà li l-carnets TIR jintużaw għat-trasport intern. L-emenda li qed tiġi proposta għall-Artikolu 2 tal-Konvenzjoni TIR ma tibdilx l-applikazzjoni tal-proċedura TIR fl-Unjoni, għaliex għall-Unjoni Ewropea t-terminu “fruntiera doganali” ifisser fruntiera esterna tal-Unjoni.

               Il-proposti għall-emendi tal-Artikolu 3(b), l-Artikolu 6, il-paragrafu 2, l-Anness 9, il-Parti II tal-Konvenzjoni TIR li tissostitwixxi l-kelma “approvat” b’“awtorizzati”, l-emenda fl-Anness 9, il-Parti I, il-paragrafu 7 tal-Konvenzjoni TIR li l-kliem “Partijiet Kontraenti” jinbidel għal “kull Parti Kontraenti”, huma emendi ta’ natura editorjali li jallinjaw it-termini fi ħdan il-Konvenzjoni TIR.

               Il-proposta għal emenda tal-Artikolu 11, paragrafu 3 tal-Konvenzjoni TIR tnaqqas l-aktar punt kmieni fiż-żmien li fih l-awtoritajiet doganali jistgħu jibagħtu talba għall-ħlas tas-somma msemmija fl-Artikolu 8 paragrafu 1 tal-Konvenzjoni TIR lill-assoċjazzjoni garanti. It-tnaqqis propost tal-iskadenza minn tliet xhur għal xahar ma jipprojbixxix lill-amministrazzjoni doganali milli tissottometti t-talbiet tagħha f’data aktar tard kif normalment hija titlob l-ewwel nett ħlas minn persuna responsabbli direttament. Dan xorta jagħti biżżejjed żmien biex l-assoċjazzjoni garanti taħdem b’mod effiċjenti wara li tkun ġiet innotifikata li l-operazzjoni TIR ma kinitx ġiet rilaxxata skont l-Artikolu 11, paragrafu 1 tal-Konvenzjoni TIR.

               Il-proposta għal emenda għall-Artikolu 38 tal-Konvenzjoni TIR testendi d-dritt tal-Partijiet Kontraenti li jeskludu d-detenturi TIR biex jiġu koperti każijiet ta’ reati ripetuti kontra l-liġijiet jew ir-regolamenti doganali applikabbli għat-trasport internazzjonali tal-merkanzija. Barra minn hekk tagħti d-dritt b’mod ċar lill-Partijiet Kontraenti biex jivvalutaw jekk ksur doganali huwiex serju biżżejjed biex jikkostitwixxi raġunijiet għall-esklużjoni. It-tieni emenda ma tbiddilx is-sustanza ta’ dan l-Artikolu peress li din il-kompetenza teżisti diġà, iżda tiżgura li ma jkun hemm l-ebda ambigwità interpretattiva sa fejn il-mandat huwa kkonċernat fil-proċessi nazzjonali tat-tfassil tal-liġijiet ta’ xi wħud mill-Partijiet Kontraenti, b’mod partikolari fil-Federazzjoni Russa li pproponietha, u tiċċara t-test attwali tal-Artikolu.

               Kif mitlub mill-Artikolu 8 paragrafu 3 tal-Konvenzjoni TIR, kull Parti Kontraenti għandha tiddetermina s-somma massima għal kull Carnet TIR li tista’ tintalab mill-assoċjazzjoni garanti. In-Nota ta’ Spjegazzjoni ta’ dan l-Artikolu tiddikjara li l-Partijiet Kontraenti huma rrakkomandati sabiex jistabbilixxu limitu ta’ USD 50 000. Mill-2003 ’l hawn l-ammont massimu li l-assoċjazzjonijiet garanti fl-Unjoni Ewropea huma obbligati jħallsu meta tiġi attribwita lilhom ir-responsabbiltà, ġiet espressa f’euro u stabbilita għal EUR 60 000 kull carnet TIR. Bħala riżultat tat-tħabbir mill-IRU li l-assiguratur globali tiegħu żdied, għall-Partijiet Kontraenti kollha tal-Konvenzjoni TIR, l-ammont kopert mill-garanzija għal EUR 100 000 għal kull carnet TIR, il-Kumitat Amministrattiv tal-Konvenzjoni TIR ippropona li jallinja t-test tal-Konvenzjoni TIR. Għalhekk, in-Nota ta’ Spjegazzjoni tal-Artikolu 8 paragrafu 3 tal-Konvenzjoni TIR jenħtieġ li tiġi emendata.

               Il-proposti li l-Anness 8, l-Artikolu 1a tal-Konvenzjoni TIR jiġi emendat bil-paragrafi ġodda 4-6 u biex jiġi emendat l-Anness 9, il-Parti III, paragrafu 2 tal-Konvenzjoni TIR b’subparagrafi godda, (o), (p) u (q) għandhom l-għan li jżidu t-trasparenza tal-kwistjonijiet finanzjarji relatati mal-funzjonament ta’ organizzazzjoni internazzjonali msemmija fl-Artikolu 6 tal-Konvenzjoni TIR, li tkun awtorizzata biex terfa’ r-responsabbiltà għall-organizzazzjoni u għall-funzjonament effettivi ta’ sistema internazzjonali ta’ garanziji (IRU). L-emenda tal-Anness 9 għall-Konvenzjoni TIR tintroduċi regoli ġodda dwar ir-rekwiżiti tal-awditjar kif ukoll il-kundizzjonijiet u r-rekwiżiti għal organizzazzjoni internazzjonali awtorizzata bl-għan li jiġu żgurati t-trasparenza u l-governanza tajba tar-reġistri u l-kontijiet relatati mal-organizzazzjoni u l-funzjonament ta’ sistema internazzjonali ta’ garanziji u l-istampar u d-distribuzzjoni tal-carnets TIR. Il-paragrafi ġodda tal-Anness 8, l-Artikolu 1a tal-Konvenzjoni TIR jistabbilixxu rekwiżit biex il-Kumitat Amministrattiv tal-Konvenzjoni TIR jeżamina u, f’każ ta’ bżonn, jivverifika aktar id-dikjarazzjonijiet finanzjarji annwali u r-rapporti ta’ awditjar sottomessi mill-organizzazzjoni internazzjonali f’konformità mal-obbligi taħt l-Anness 9, il-Parti III tal-Konvenzjoni TIR. Il-Kumitat Amministrattiv għandu wkoll ikollu d-dritt, jekk ikun iġġustifikat minn valutazzjoni tar-riskju, li jitlob li jsiru eżamijiet addizzjonali. Nota ta’ Spjegazzjoni ġdida proposta għall-Anness 8, l-Artikolu 1a, il-paragrafu 6 tal-Konvenzjoni TIR se tkompli tispeċifika kif għandhom isiru eżamijiet addizzjonali. Matul id-diskussjonijiet fil-Grupp ta’ Ħidma dwar Kwistjonijiet Doganali li Jaffettwaw it-Trasport ġew diskussi l-proposti dwar l-emenda tal-Anness 9, Parti III tal-Konvenzjoni TIR mal-Unjoni Internazzjonali tat-Trasport bit-Triq (IRU) li ddikjarat li topponix għall-idea ta’ rekwiżiti aktar trasparenti tal-Konvenzjoni TIR u li kienet kompletament lesta li tikkonforma mar-rekwiżiti l-ġodda. Is-Segretarjat TIR, b’mandat mill-Bord Eżekuttiv TIR, ikkonsulta lill-Uffiċċju tan-Nazzjonijiet Uniti għas-sorveljanza interna (l-OIOS) rigward is-subparagrafi proposti (o), (p) u (q) tal-Anness 9, Parti III, paragrafu 2 tal-Konvenzjoni TIR. L-OIOS informa li ma kienx lest jagħmilha ta’ awditur regolari tal-IRU bħala organizzazzjoni internazzjonali awtorizzata iżda li huwa jagħżel l-awditi tiegħu abbażi ta’ analiżi tar-riskju.

               Il-proposta għal emenda għall-Anness 9, Parti I, sottotitolu u l-Anness 9, Parti I, paragrafu 1 tal-Konvenzjoni TIR li tiżdied il-kelma “minimu” tikseb konsistenza lingwistika fl-użu ta’ frażijiet “il-kundizzjonijiet u r-rekwiżiti” u “il-kundizzjonijiet u r-rekwiżiti minimi” li jidhru prinċipalment fl-Artikolu 6 u l-Anness 9 tal-Konvenzjoni TIR mingħajr emendi kbar tat-test tal-Konvenzjoni TIR.

               2017/0182 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni Doganali dwar it-Trasport Internazzjonali ta' oġġetti li jaqgħu taħt il-carnets TIR ("il-Konvenzjoni TIR") tal-14 ta' Novembru 1975 ġiet approvata f'isem il-Komunità Ekonomika Ewropea bir-Regolament tal-Kunsill (KEE) Nru 2112/78
                  2
               , u daħlet fis-seħħ fil-Komunità fl-20 ta’ Ġunju 1983
                  3
               .

               (2)Verżjoni konsolidata tal-Konvenzjoni TIR ġiet ippubblikata bħala Anness tad-Deċiżjoni tal-Kunsill 2009/477/KE
                  4
               , li skontha l-Kummissjoni għandha tippubblika emendi futuri għall-Konvenzjoni TIR f’Il-Ġurnal Uffiċjali tal-Unjoni Ewropea, u tindika d-data meta dawn għandhom jidħlu fis-seħħ.

               (3)Huwa neċessarju li jitwessa’ l-kamp ta’ applikazzjoni tal-Artikolu 1(q) tal-Konvenzjoni TIR sabiex awtoritajiet oħra għajr l-awtoritajiet doganali jkunu jistgħu jawtorizzaw lil assoċjazzjoni biex taġixxi bħala garanti għal persuni li qed jużaw il-proċedura TIR. Din il-flessibilità hija meħtieġa minħabba li l-arranġamenti amministrattivi differenti li jeżistu f’diversi Partijiet Kontraenti.

               (4)Il-kelma “fruntiera” attwalment użata fl-Artikolu 2 tal-Konvenzjoni TIR tista’ twassal għal interpretazzjonijiet differenti. It-test tal-Artikolu 2 tal-Konvenzjoni TIR jenħtieġ li jiġi emendat biex jispeċifika li l-kelma “fruntiera” tfisser fruntiera doganali.

               (5)Sabiex tinħoloq konsistenza fit-terminoloġija użata fil-Konvenzjoni TIR, it-terminu “approvat” għandu jinbidel bil-kelma “awtorizzat” u l-kliem “Partijiet Kontraenti” b’“kull Parti Kontraenti”.

               (6)Emenda fl-Artikolu 11, paragrafu 3 tal-Konvenzjoni TIR tqassar il-perjodu li sa tmiemu l-awtoritajiet doganali jistgħu jitolbu l-ħlas tas-somma msemmija fl-Artikolu 8 paragrafu 1 tal-Konvenzjoni TIR kontra l-assoċjazzjoni garanti.  Il-Kumitat Amministrattiv tal-Konvenzjoni TIR ikkonsulta dwar il-proposta mal-Unjoni Internazzjonali tat-Trasport bit-Triq (IRU), li hija organizzazzjoni internazzjonali msemmija fl-Artikolu 6 tal-Konvenzjoni TIR awtorizzata biex tieħu r-responsabbiltà għall-organizzazzjoni u għall-funzjonament effettivi ta’ sistema internazzjonali ta’ garanziji. L-Unjoni Internazzjonali tat-Trasport bit-Triq (IRU) ikkonfermat li tqassir ta’ dan il-perjodu x’aktarx li ma jkollu ebda impatt operattiv fuq il-funzjonament tal-katina ta’ garanzija TIR. It-tqassir propost minn tliet xhur għal xahar x’aktarx iwassal biex il-proċedura ssir aktar effiċjenti u mhux se jipprevjeni lill-amministrazzjoni doganali milli tissottometti t-talbiet tagħha f’data aktar tard.

               (7)Kemm offiża serja kontra l-liġijiet jew regolamenti doganali applikabbli għat-trasport internazzjonali tal-merkanzija, kif ukoll reat ripetut kontra dawk il-liġijiet jew regolamenti nazzjonali, jistgħu jkunu raġuni għal esklużjoni temporanja jew permanenti ta’ detentur ta’ carnet TIR mir-reġim tat-TIR skont l-Artikolu 38, paragrafu 1 tal-Konvenzjoni TIR. Dak l-Artikolu jenħtieġ li jiċċara espliċitament li l-Partijiet Kontraenti jiddeċiedu dwar il-kriterji biex jiġi definit il-grad ta’ serjetà ta’ reat. Din l-emenda hija maħsuba biex tneħħi l-ambigwità dwar jekk għandhiex tingħata kwalunkwe diskrezzjoni lill-Partijiet Kontraenti f’dan ir-rigward.

               (8)Sabiex it-test tal-Konvenzjoni TIR jiġi allinjat maż-żieda fl-ammont massimu għal kull carnet TIR mill-katina ta’ garanzija, l-Anness 6 tal-Konvenzjoni TIR jenħtieġ li jiġi emendat biex jirreferi għal EUR 100 000 minflok għal USD 50 000.

               (9)L-emendi tal-Anness 6, l-Artikolu 1a tal-Anness 8 u l-paragrafu 2 tal-Parti III tal-Anness 9 tal-Konvenzjoni TIR huma biex tiżdied it-trasparenza tal-kwistjonijiet finanzjarji marbuta mal-funzjonament tal-IRU, biex l-organizzazzjoni internazzjonali awtorizzata terfa’ r-responsabbiltà għall-organizzazzjoni u għall-funzjonament effettivi ta’ sistema internazzjonali ta’ garanziji. L-emenda tal-Anness 9 tal-Konvenzjoni TIR hija biex jiġu stabbiliti regoli ġodda dwar ir-rekwiżiti tal-awditjar kif ukoll il-kundizzjonijiet u r-rekwiżiti għal organizzazzjoni internazzjonali awtorizzata bl-għan li jiġu żgurati t-trasparenza u l-governanza tajba tar-reġistri u l-kontijiet rilevanti u għall-istampar u d-distribuzzjoni tal-carnets TIR. L-emendi tal-Artikolu 1a tal-Anness 8 tal-Konvenzjoni TIR jintroduċu rekwiżit dwar ir-rapporti finanzjarji annwali u r-rapporti tal-awditjar sottomessi minn organizzazzjoni internazzjonali awtorizzata f’konformità mal-obbligi skont l-Anness 9, il-Parti III tal-Konvenzjoni TIR li għandhom jiġu eżaminati jew saħansitra vverifikati mill-Kumitat Amministrattiv. Il-Kumitat Amministrattiv għandu jingħata d-dritt li jitlob eżamijiet addizzjonali jekk dan ikun iġġustifikat fuq il-bażi ta’ valutazzjoni tar-riskji. L-emenda tal-Anness 6 tal-Konvenzjoni TIR hija li jiġi speċifikat kif għandhom jitwettqu eżamijiet addizzjonali.

               (10)Emenda tal-Anness 9, Parti I, sottotitolu u l-Anness 9, Parti I, paragrafu 1 tal-Konvenzjoni TIR li tiżdied il-kelma “minimu” biex tiġi eliminata l-inkonsistenza fl-użu tal-espressjonijiet “il-kundizzjonijiet u rekwiżiti u “il-kundizzjonijiet u r-rekwiżiti minimi” fl-Artikolu 6 u l-Anness 9 tal-Konvenzjoni TIR.

               (11)L-Istati Membri kollha tal-Unjoni esprimew l-opinjoni pożittiva tagħhom rigward l-emendi li ġew proposti fi ħdan il-Grupp ta’ Esperti Doganali - TIR u Konvenzjonijiet tan-NU/KEE.

               (12)Is-sessjoni li jmiss tal-Kumitat Amministrattiv tal-Konvenzjoni TIR se ssir f'Ottubru 2017, u matulha l-emendi li ġew proposti se jiġu mressqa għall-adozzjoni.

               (13)Għalhekk, il-pożizzjoni li għandha tiġi adottata f'isem l-Unjoni Ewropea fi ħdan il-Kumitat Amministrattiv tal-Konvenzjoni TIR jenħtieġ li tkun ibbażata fuq l-abbozz ta' emendi mehmuż ma’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f'isem l-Unjoni Ewropea fi ħdan il-Kumitat Amministrattiv tal-Konvenzjoni TIR għandha tkun ibbażata fuq l-abbozz ta' emendi mehmuż ma’ din id-Deċiżjoni.

               Ir-rappreżentanti tal-Unjoni fil-Kumitat Amministrattiv tal-Konvenzjoni TIR jistgħu jaqblu dwar bidliet minuri fl-abbozz ta' emendi mingħajr deċiżjoni ulterjuri mill-Kunsill.

               Artikolu 2

               Wara li jiġu adottati, l-emendi għandhom jiġu ppubblikati f'Il-Ġurnal Uffiċjali tal-Unjoni Ewropea, b'indikazzjoni tad-data tad-dħul fis-seħħ tagħhom.

               Artikolu 3

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 252, 14.9.1978, p. 2.

                     (2)
                  Ir-Regolament tal-Kunsill (KEE) Nru 2112/78 tal-25 ta' Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta' oġġetti taħt il-carnets TIR (Konvenzjoni TIR) tal-14 ta' Novembru 1975 f'Ġinevra (ĠU L 252, 14.9.1978, p. 1).

                     (3)
                  ĠU L 31, 2.2.1983, p. 13.

                     (4)
                  Id-Deċiżjoni tal-Kunsill 2009/477/KE tat-28 ta’ Mejju 2009 li tippubblika f'forma konsolidata t-test tal-Konvenzjoni Doganali dwar it-trasport internazzjonali ta' oġġetti ta' merkanzija li jaqgħu taħt il-carnets TIR (Konvenzjoni TIR) tal-14 ta’ Novembru 1975 f'Ġinevra kif emendata minn dik id-data 'l hawn (ĠU L 165, 26.6.2009, p. 1).

    ---documentbreak---

               IL-KUMMISSJONI EWROPEA
            Brussell, 8.8.2017
            COM(2017) 408 final
            ANNESS
            ta’
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               ANNESS

               ta’

               Proposta għal Deċiżjoni tal-Kunsill

               dwar il-pożizzjoni li għandha tiġi adottata, f’isem l-Unjoni Ewropea fi ħdan il-Kumitat Amministrattiv tal-Konvenzjoni TIR, fir-rigward tal-proposta għal emenda tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR

               HEMŻA

               Emendi tal-Konvenzjoni Doganali dwar it-Trasport Internazzjonali ta’ oġġetti li jaqgħu taħt il-carnets TIR (il-Konvenzjoni TIR tal-1975)

               Emendi fil-parti prinċipali tal-Konvenzjoni TIR, soġġetti għall-proċedura ta’ emenda tal-Artikolu 59.

               l-Artikolu 1, paragrafu (q)

               Wara l-awtoritajiet doganali żid jew awtoritajiet kompetenti oħra.

               l-Artikolu 2

               Wara fruntiera daħħal doganali

               l-Artikolu 3, paragrafu (b)

               Il-kelma approvati għandha tiġi sostitwita bil-kelma awtorizzati

               l-Artikolu 6, paragrafu 2;

               Il-kelma approvata għandha tiġi sostitwita bil-kelma awtorizzata

               l-Artikolu 11, paragrafu 3;

               Il-kliem tliet xhur għandu jiġi sostitwit bil-kelma xahar

               Artikolu 38

               It-test eżistenti għandu jiġi sostitwit bil-kliem

               Kull waħda mill-Partijiet Kontraenti għandu jkollha d-dritt li teskludi temporanjament jew permanentament mit-tħaddim ta’ din il-Konvenzjoni kwalunkwe persuna ħatja ta’ reat serju jew ripetut kontra l-liġijiet jew ir-regolamenti doganali applikabbli għat-trasport internazzjonali tal-merkanzija. Il-kundizzjonijiet li fihom ir-reat kontra l-liġijiet jew ir-regolamenti doganali jitqiesu bħala serji għandhom jiġu deċiżi mill-Parti Kontraenti.

               Emendi fl-Annessi tal-Konvenzjoni TIR, soġġetti għall-proċedura ta’ emenda tal-Artikolu 60.

               L-Anness 6, in-Nota ta' Spjegazzjoni 0.8.3

               $US 50 000 għandha ssir EUR 100 000

               L-Anness 6, in-Nota ta’ Spjegazzjoni 8.1 a.6:

               Żid Nota ta' Spjegazzjoni ġdida 8.1a.6 sabiex tinqara kif ġej

               Il-Kumitat jista’ jitlob lis-servizzi kompetenti tan-Nazzjonijiet Uniti biex iwettqu eżami addizzjonali. Il-Kumitat jista’, alternattivament, jiddeċiedi li jqabbad awditur estern indipendenti u jagħti mandat lill-Bord Eżekuttiv TIR biex iħejji t-termini ta’ referenza tal-awditu, abbażi tal-għan u l-iskop tal-awditu kif determinat mill-Kumitat. It-termini ta’ referenza għandhom jiġu approvati mill-Kumitat. L-eżami addizzjonali minn awditur estern indipendenti għandu jirriżulta f’rapport u ittra għall-maniġment li għandhom jiġu ppreżentati lill-Kumitat. F’dan il-każ, l-ispiża finanzjarja biex jitqabbad awditur estern indipendenti, inkluż il-proċedura ta’ akkwist relatata, għandha tiġġarrab mill-baġit tal-Bord Eżekuttiv TIR.

               L-Anness 8, Artikolu 1.a.

               Wara t-test eżistenti għandhom jiddaħħlu l-paragrafi ġodda 4, 5 u 6 segwenti

               “4.
                     Il-Kumitat għandu jirċievi u jeżamina d-dikjarazzjonijiet finanzjarji annwali awditjati u r-rapport(i) tal-awditjar imressaq/imressqa mill-organizzazzjoni internazzjonali skont l-obbligi tal-Anness 9, Parti III. Matul l-eżami u fil-kuntest tagħha, il-Kumitat jista’ jitlob li jiġu pprovduti informazzjoni addizzjonali kif ukoll kjarifiki jew dokumenti mill-organizzazzjoni internazzjonali jew l-awditur estern indipendenti.

               5.
                     Mingħajr preġudizzju għall-eżami msemmi fil-paragrafu 4, il-Kumitat għandu, fuq il-bażi ta’ valutazzjoni tar-riskju, ikollu d-dritt li jitlob li jsiru eżamijiet addizzjonali. Il-Kumitat għandu jagħti l-mandat lill-Bord Eżekuttiv TIR jew jitlob lis-servizzi kompetenti tan-Nazzjonijiet Uniti biex issir il-valutazzjoni tar-riskju.

               Il-lok għal eżamijiet addizzjonali għandu jiġi stabbilit mill-Kumitat, li jqis il-valutazzjoni tar-riskju tal-Bord Eżekuttiv TIR jew is-servizzi kompetenti tan-Nazzjonijiet Uniti.

               Ir-riżultati tal-eżamijiet kollha msemmija f’dan l-artikolu għandhom jinżammu mill-Bord Eżekuttiv TIR u jiġu pprovduti lill-Partijiet Kontraenti kollha għal konsiderazzjoni xierqa.

               6.
                     Il-proċedura biex isiru eżamijiet addizzjonali għandha tiġi approvata mill-Kumitat.

               L-Anness 9, Parti I, sottotitolu

               Wara Il-kundizzjonijiet u r-rekwiżiti żid minimi

               L-Anness 9, Parti I, il-paragrafu 1, l-ewwel linja:

               Wara Il-kundizzjonijiet u r-rekwiżiti żid minimi

               L-Anness 9, il-Parti I, il-paragrafu 7

               Il-Partijiet Kontraenti għandha ssir Kull Parti Kontraenti

               L-Anness 9, Parti II, Il-Proċedura, Il-Formola Mudell ta’ Awtorizzazzjoni, il-paragrafu 1

               Il-kelma approvata għandha tiġi sostitwita bil-kelma awtorizzata

               L-Anness 9, il-Parti III, il-paragrafu 2

               Wara s-subparagrafu (n) daħħal is-subparagrafi ġodda (o), (p) u (q) li jgħidu

               (o)
                     iż-żamma ta’ reġistri u kontijiet separati li jkun fihom informazzjoni u dokumentazzjoni li jirrigwardaw l-organizzazzjoni u l-funzjonament ta’ sistema internazzjonali ta’ garanziji u l-istampar u d-distribuzzjoni tal-Carnets TIR;

               (p)
                     kooperazzjoni sħiħa u f’waqtha tiegħu, inkluż, iżda mhux limitat għal, aċċess għar-reġistri u l-kontijiet imsemmija hawn fuq għas-servizzi kompetenti tan-Nazzjonijiet Uniti jew ta’ kwalunkwe tip ieħor ta’ entità kompetenti awtorizzata kif xieraq u, f’kull ħin, biex ikunu ffaċilitati l-ispezzjonijiet u l-verifiki mwettqa minnhom f’isem il-Partijiet Kontraenti, skont l-Anness 8, Artikolu 1a, paragrafi 5 u 6.

               (q)
                     jitqabbad awditur estern indipendenti biex iwettaq l-awditi annwali tar-reġistri u l-kontijiet imsemmija skont is-subparagrafu (o). L-awditjar estern għandu jitwettaq f’konformità mal-Istandards Internazzjonali tal-Awditjar (ISA) u għandu jirriżulta f’rapport tal-awditjar annwali u ittra ta’ ġestjoni li għandhom jitressqu quddiem il-Kumitat Amministrattiv.